RAMADAN TIBA, UMAT ISLAM MALAYSIA BERPUASA MULAI AHAD

KUALA LUMPUR: Umat Islam di Malaysia akan mula berpuasa mulai Ahad (3 April), demikian diumumkan oleh Penyimpan Mohor Besar Raja-Raja Tan Sri Syed Danial Syed Ahmad.

Syed Danial berkata tarikh permulaan puasa bagi negeri-negeri di seluruh Malaysia ditetapkan pada hari Ahad menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan secara langsung menerusi Radio Televisyen Malaysia (RTM) malam ini.

Sebelum ini, Pejabat Penyimpan Mohor Besar Raja-Raja menerusi satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah hari ini (Jumaat) bersamaan 29 Syaaban 1443 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi seluruh negara antaranya di Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Setelah dua tahun umat Islam di negara ini menyambut Ramadan dalam keadaan Malaysia masih berdepan dengan pandemik COVID-19, kali ini ia akan disambut dalam Fasa Peralihan ke Endemik yang bermula 1 April. —AlHijrah Online


TUAN IBRAHIM BERBAHASA MELAYU DI PENTAS PBB

KUALA LUMPUR: Tindakan Menteri Alam Sekitar dan Air, Tuan Ibrahim Tuan Man menggunakan Bahasa Melayu sepenuhnya di persidangan antarabangsa dipuji orang ramai.

Perkara itu dilakukannya pada Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland hari ini.

Memulakan ucapan dengan lafaz bismillah berserta firman Allah SWT, Tuan Ibrahim yang tampil segak dengan bersuit dan kopiah hitam menggunakan bahasa kebangsaan sepenuhnya dalam ucapannya selama kira-kira tiga minit.

Beliau mengetuai delegasi Malaysia untuk menghadiri sesi rundingan Segmen Peringkat Tinggi di UNFCCC COP-26 yang sedang berlangsung bermula 31 Oktober hingga 12 November.

Malaysia dijangka akan menandatangani Deklarasi Pemimpin mengenai Hutan dan Guna Tanah (Glasgow Leaders’ Declaration on Forest and Land Use) dan Ikrar Metana Global (Global Methane Pledge) bagi menunjukkan komitmen dan usaha progresif negara untuk melaksanakan tindakan perubahan iklim yang akan menyumbang kepada matlamat global. – AlHijrah Online


EMPAT MAUT DITEMBAK DI KEM PELARIAN PALESTIN

TYRE, LUBNAN: Empat maut manakala beberapa yang lain cedera dalam insiden tembakan di kem pelarian Palestin di Lubnan.

Kejadian berlaku ketika majlis pengebumian seorang warga Palestin yang terbunuh dalam letupan di Kem Burj Al-Shemali, Jumaat lepas.

Hamas dalam kenyataannya mendakwa tembakan itu didalangi gerakan Fatah yang dipimpin Mahmoud Abbas.

Orang ramai yang berada di lokasi kejadian memberitahu, serangan berlaku ketika jenazah penyokong Hamas itu tiba di tanah perkuburan dan tembakan dilepaskan ke arah orang ramai.

Bagaimanapun, tidak dapat dipastikan siapa yang melepaskan tembakan dan kepada siapa ia disasarkan kerana situasi dilapor bertukar huru-hara.

Lapor agensi berita Lubnan, seorang pegawai dari pasukan keselamatan yang bersekutu dengan Fatah di kem itu, Talal Al-Abed Kassem berkata, penembak terbabit bukan anggota gerakan Fatah atau pasukan keselamatan.

Perselisihan antara Hamas dan Fatah, parti sekular yang dipimpin Mahmoud Abbas, berlaku sejak 2007 apabila Hamas merampas Gaza selepas seminggu pertempuran yang mengorbankan nyawa. – AlHijrah Online


PEMBUBARAN PARLIMEN, PRU-15 TIDAK JEJAS SAMBUTAN DEEPAVALI – PM

SHAH ALAM: Pembubaran Parlimen dan Pilihan Raya Umum ke-15 (PRU15) tidak menjejaskan kemeriahan sambutan perayaan Deepavali yang diraikan penganut Hindu hari ini, kata Perdana Menteri Datuk Seri Ismail Sabri Yaakob.

Beliau berkata sebelum ini ada kata-kata kononnya pihaknya tidak menghormati sensitiviti dan perasaan masyarakat Malaysia beragama Hindu kerana membubarkan Parlimen untuk diadakan PRU15 dalam tempoh hampir dengan sambutan Deepavali.

“Saya lihat walaupun dalam keadaan musim menghadapi pilihan raya tetapi ia tidak menjejaskan sambutan hari Deepavali. Pembubaran Parlimen langsung tidak menjejaskan sambutan malah lebih meriah. Jadi saya mengucapkan Deepavali Valthukkal,” kata beliau kepada pemberita ketika ditemui semasa menghadiri rumah terbuka Deepavali Presiden MIC Tan Sri S. A Vigneswaran di sini hari ini.

Perdana Menteri berkata beliau melihat sambutan perayaan itu tahun ini amat meriah dan melambangkan semangat kekeluargaan Keluarga Malaysia seperti yang sentiasa diidamkannya.

“Inilah sebenarnya keharmonian yang kita perlukan bagi kita meneruskan pembangunan negara,” kata beliau.

Ismail Sabri yang tiba pada 11.15 pagi, meluangkan masa lebih satu jam di rumah terbuka Deepavali di kediaman Vigneswaran di Kota Kemuning di sini.

Turut hadir Presiden MCA Datuk Seri Dr Wee Ka Siong dan Timbalan Presiden UMNO Datuk Seri Mohamad Hasan.–AlHijrah Online


WhatsApp sekat talian hotline KKM untuk adu perokok

PUTRAJAYA – Talian penting atau ‘hotline’ yang digunakan oleh orang  ramai untuk membuat aduan sekiranya terdapat orang yang merokok di restoran yang telah diisytiharkan sebagai zon larangan merokok telah disekat oleh pengendali aplikasi WhatsApp.

Menteri Kesihatan, Datuk Seri Dr Dzulkefly Ahmad berkata, sekatan itu dibuat selepas terdapat aduan daripada orang awam yang mendakwa talian penting itu melanggar terma dan syarat aplikasi tersebut.

“Saya mengambil maklum tentang aduan serta laporan akhbar berhubung sekatan ke atas talian hotline umum oleh pihak pengurusan aplikasi WhatsApp.

“Menurut maklumat yang saya terima, sekatan ini berlaku selepas terdapat aduan daripada orang awam yang mendakwa talian hotline tersebut  melanggar terma dan syarat WhatsApp,” katanya menerusi satu kenyataan  di sini hari ini.

Selain digunakan untuk membuat aduan, talian penting itu juga disediakan bagi memudahkan orang awam untuk mendapatkan maklumat, membuat pertanyaan atau mendapatkan nasihat yang berkaitan.

Langkah  itu diambil bagi memperkasakan peranan orang awam dalam membantu kementerian melaksanakan larangan merokok, selain meningkatkan kesedaran mereka terhadap bahaya asap rokok.

Sehubungan itu, Dr Dzulkefly berkata, pihak KKM akan mengadakan perbincangan bersama Syarikat Facebook yang bertanggungjawab terhadap aplikasi tersebut dalam masa terdekat bagi mencari penyelesaian. – SINAR HARIAN


Rumah keluarga Adib jadi tumpuan

KUALA LUMPUR 18 Disember – Berita anggota Bomba dan Penyelamat,  Muhammad Adib Mohd Kassim, 24  yang meninggal dunia di Institut Jantung Negara (IJN) malam tadi tersebar dengan meluas hingga ke kampung-kampung di sekitar rumah keluarganya di Kampung Tebengau, Kuala Kedah.

Utusan Online melaporkan, sejak pukul 7 pagi lagi  sanak saudara dan orang ramai berkumpul di rumah keluarganya menunggu jenazah dibawa pulang dengan helikopter dari Lapangan Terbang Subang.

Muhammad Adib disahkan meninggal dunia pada pukul 9.41 malam tadi di IJN selepas  mendapat kecederaan parah akibat dipukul dalam kejadian rusuhan di  di Kuil Sri Maha Mariamman, USJ 25, Subang Jaya pada 27 November lalu

Difahamkan orang ramai mendapat maklumat kematian Muhammad Adib menerusi laman sosial yang  sejak awal pagi dipenuhi dengan ucapan takziah kepada keluarga dan menyiarkan gambar Allahyarham yang berseragam.

Rata-rata  pemilik akaun Facebook memuat naik  berita sedih itu  di laman masing-masing dan meminta  pihak yang bertanggungjawab ke atas Allahyarham dikenakan hukuman yang setimpal.

Portal itu memberitahu, antara yang  turut berada di pekarangan rumah keluarga Allahyarham adalah para pegawai dan anggota bomba yang turut membuat persediaan bagi menyambut ketibaan jenazah sambil dibantu penduduk setempat.


TAPEM BEKU BANTUAN KEPADA PELAJAR MESIR

Di Melaka, 26 pelajar yang mengikuti pengajian Islam di IPT Mesir terkejut dengan tindakan kerajaan Melaka membekukan sebarang bentuk pinjaman atau bantuan kepada mereka.
11 Ogos lepas, mereka tampil bersama keluarga di Pejabat Tabung Amanah Pendidikan Negeri Melaka, TAPEM bagi mendapatkan penjelasan.


MANIFESTO PN REALISTIK DENGAN KEMAMPUAN KEWANGAN NEGARA

JITRA: Manifesto Perikatan Nasional (PN) untuk Pilihan Raya Umum Ke-15 (PRU-15) bersifat realistik dan diyakini tidak akan membawa Malaysia ke ambang bankrap, kata Pengerusi PN Tan Sri Muhyiddin Yassin.

Beliau berkata PN mengambil kira kemampuan negara dalam penyediaan manifesto berkenaan supaya tawaran kepada rakyat sekiranya gabungan itu memenangi pilihan raya itu nanti tidak menjejaskan kewangan negara.

“Kami realistik kalau nak bagi, kira berapa peruntukan diperlukan, berapa banyak wang yang kerajaan ada. Kita tahu keadaan kerajaan sekarang ini, sebelum ini pun tidaklah begitu kukuh kewangannya, kita dah tahu menghadapi masalah pandemik, hasil negara tidak meningkat dan bertambah.

“Keuntungan syarikat tidak ada untuk memberikan kita pulangan daripada cukai, kita tahu realiti ini. Kalau nak menawarkan sesuatu mesti realistik,” katanya.

Muhyiddin berkata demikian kepada pemberita selepas mengadakan tinjauan mesra dan sembang santai bersama masyarakat Jitra yang turut disertai calon PN di Parlimen Kubang Pasu Datuk Ku Abd Rahman Ku Ismail, di Medan Selera PJ2 di sini hari ini.

Pada 6 Nov lepas, PN melancarkan manifesto PRU-15 yang bertemakan ‘Prihatin, Bersih dan Stabil: Malaysia Gemilang’ atau PN BEST yang merangkumi 12 tunjang utama, 30 pendekatan serta 234 tawaran dan tunjang pertama itu ialah membina ekonomi masa hadapan.–AlHijrah Online


KERANI DITEMUI MENINGGAL DUNIA SELEPAS DIROGOL

NIBONG TEBAL: Seorang kerani wanita ditemui meninggal dunia selepas dipercayai dirogol dan diliwat sebelum mayatnya disembunyikan di bawah katil di rumahnya, dalam keadaan tidak berbaju.

Ketua Polis Daerah Seberang Perai Selatan, Supt Lee Chong Chern berkata, suspek dipercayai menceroboh masuk ke dalam rumah mangsa yang berusia 40 tahun melalui tingkap di bahagian belakang di rumahnya, di Taman Seruling Emas, di sini.

Katanya, kejadian tersebut disedari rakan mangsa yang datang ke rumah mangsa untuk bertemu dengannya pada jam 3 petang semalam.

“Saksi sebelum itu melihat seorang lelaki bermotosikal keluar dari rumah mangsa sebelum dia menghubungi kakak mangsa.

“Jiran mangsa turut mendakwa melihat seorang lelaki keluar dari rumah itu dengan menunggang motosikal jenis SYM kira-kira jam 4.30 petang semalam,” katanya.

Pemeriksaan polis kemudiannya mendapati rumah mangsa dalam keadaan berselerak dan mayat wanita itu ditemui terbaring di bawah katil di dalam bilik tingkat bawah.

Hasil maklumat beberapa saksi, pihak polis berjaya menahan seorang lelaki berusia 29 tahun di Changkat Sungai Jawi.

“Berdasarkan siasatan, suspek memberitahu dia melihat mangsa sedang tidur di atas katil sebelum bertindak merogol dan meliwat mangsa.

“Mangsa menjerit dan melawan sebelum suspek menyumbat seluar dalam mangsa ke dalam mulut dan menutup mulutnya dengan tangan.

“Suspek kemudiannya mendapati mangsa tidak bergerak dan sudah tidak bernyawa bertindak menyembunyikan mangsa di bawah katil,” katanya.

Suspek didapati positif dadah jenis syabu selepas menjalani ujian saringan air kencing dan mempunyai lima rekod jenayah dan dadah.

Mayat mangsa dihantar ke Hospital Sungai Bakap untuk bedah siasatan dan siasatan lanjut berhubung kejadian tersebut masih dijalankan.—AlHijrah Online


PERJUANGAN PALESTIN LAWAN KEZALIMAN ZIONIS DITERIMA MASYARAKAT ANTARABANGSA

KUALA LUMPUR: Kebangkitan rakyat Palestin dan masyarakat dunia menentang serta menolak keganasan rejim Zionis di Gaza, memberi keyakinan Israel akan lenyap tidak lama lagi.

Menteri Pertanian dan Keterjaminan Makanan Datuk Seri Mohamed Sabu berkata keyakinan itu, berasaskan perjuangan rakyat Palestin melawan kezaliman Israel kini diterima masyarakat antarabangsa.

“Cukup-cukuplah…kamu sudah menjadi ‘mustabirin’ dan rakyat di seluruh dunia bangun menyokong perjuangan rakyat Palestin dalam melawan penindasan.

“Sekarang hanya tinggal Amerika Syarikat dan Britain sahaja yang menyokong Israel, sedangkan negara-negara Eropah lain, pertubuhan bukan kerajaan (NGO) mereka juga turut bangun membela rakyat Palestin,” kata Presiden Parti Amanah Negara (Amanah) itu, ketika menyampaikan pidato pada Himpunan Malaysia Bersama Palestin di Axiata Arena, Bukit Jalil di sini malam tadi.

Pidato kemuncak pada program disertai lebih 16,000 penyokong perjuangan Palestin daripada pelbagai latar belakang itu, disampaikan oleh Perdana Menteri Datuk Seri Anwar Ibrahim.

Sementara itu Timbalan Menteri Kewangan Steven Sim Chee Keong berkata dunia kini melihat isu di Palestin tidak hanya dari sudut pandang agama, tetapi lebih utama ialah aspek kemanusiaan yang perlu diberi perhatian.

Ahli Parlimen Bukit Mertajam itu berkata dari sudut parti, DAP melalui tokoh veterannya Tan Sri Lim Kit Siang sejak sekian lama menyatakan komitmen termasuk di Parlimen, bahawa revolusi Palestin perlu disokong oleh semua rakyat Malaysia tanpa mengira agama dan bangsa.

“Ya, saya simpati dengan sesiapa pun jika ditindas walau di mana mana mereka, tetapi kita jangan lupa rakyat Palestin ditindas oleh halocaust Zionis.

“Dari sungai ke senggara, Palestin pasti merdeka!,” katanya mengakhiri ucapan disambut laungan bebas Palestin oleh hadirin.

Dalam pada itu, Timbalan Presiden UMNO Datuk Seri Mohamad Hasan mendesak masyarakat antarabangsa untuk bertindak, dalam menamatkan kekejaman Zionis Israel terhadap Palestin.

Beliau yang juga Menteri Pertahanan berkata tindakan Zionis Israel terhadap rakyat Palestin adalah kejam dan tidak berperikemanusiaan.

“Negara kuasa-kuasa besar memberi sokongan kepada rejim Israel, maka Malaysia di bawah Perdana Menteri (Datuk Seri Anwar Ibrahim), mesti membawa suara kita pada malam ini supaya mendesak masyarakat antarabangsa dan Pertubuhan Bangsa-Bangsa Bersatu (PBB), lakukan sesuatu untuk hentikan kekejaman yang berlaku di Palestin,” katanya.

Mohamad turut menyeru rakyat negara ini, untuk terus memberikan sokongan dan sumbangan dalam pelbagai bentuk kepada rakyat Palestin.

Terdahulu, laungan ‘Bebas Gaza’, ‘Hidup Palestin’, ‘Bangkit Gaza’, ‘Israel Cuak’, ‘Hancur Zionis’, diiringi takbir bergema di segenap sudut dewan Axiata Arena, apabila majlis bermula sejurus hadirin selesai menunaikan solat Maghrib.

Acara dimulakan dengan pidato oleh Yang Dipertua Yayasan Dakwah Islamiah Malaysia (YADIM) Datuk Hasanuddin Mohd Yunus, yang berkongsi pengalaman yang dilalui dalam melaksanakan misi bantuan kemanusiaan ke Gaza.

Ia disusuli ucapan Pengerusi Palestinian Culture Organization Malaysia (PIKOM) Dr Baderuddin Sayem, yang tampil menggesa sokongan berterusan diberikan rakyat Malaysia kepada penduduk Gaza, dengan menegaskan bahawa isu Palestin bukan sahaja berkait soal orang Islam, malah semua penganut agama lain.

Wakil Dewan Perniagaan Cina KL-Selangor Lee Chin Wai yang tampil ke pentas, menggesa PBB mengambil tindakan segera bagi menyelesaikan konflik Israel dan Palestin yang telah meragut ramai nyawa.

Beliau mendesak agar proses gencatan senjata diusahakan secepat mungkin bagi menghentikan peperangan tersebut selain memastikan bantuan makanan serta ubatan dihantar segera ke Gaza.

Turut berucap pada himpunan itu ialah wakil bagi agama-agama lain di Malaysia.

Penyanyi, Faizal Tahir yang terkenal dengan lagu-lagu bertemakan kemanusiaan, kemudiannya tampil mempersembahkan lagu ‘Assalamualaikum’ bagi meredakan seketika bahang di Axiata Arena.

Penyanyi yang sering terlibat dalam misi kemanusiaan itu, turut meminta hadirin untuk bersatu kerana menurutnya, seluruh dunia boleh bersolidariti untuk Gaza, kerana tahu siapa berada di pihak yang benar dalam konflik tersebut.

Beliau turut mendoakan agar Allah SWT mengurniakan kemenangan dan memberi bantuan kepada seluruh rakyat Palestin, sebagaimana Allah memberi bantuan kepada Nabi Muhammad SAW ketika Perang Badar.–AlHijrah Online


KANAK-KANAK 12 TAHUN MENINGGAL DUNIA BUKAN DISEBABKAN STROK HABA – JKNJ

KLUANG: Kematian seorang kanak-kanak lelaki berusia 12 tahun di Kluang, Johor, semalam, disahkan bukan disebabkan strok haba.

Pengarah Kesihatan Johor Dr Mohtar Pungut @ Ahmad berkata, kanak-kanak itu dimasukkan ke wad kerana sawan selepas demam panas sehari sebelum dan mempunyai gejala batuk selama tiga hari.

“Hasil siasatan yang dijalankan di Hospital Enche’ Besar Hajjah Khalsom, Kluang mendapati kematian kanak-kanak itu disahkan sebagai ‘septic shock secondary to meningoencephalitis’ dan ia tiada kaitan dengan strok haba seperti yang dilaporkan sebelum ini.

“Jabatan Kesihatan Negeri Johor (JKNJ) memohon kerjasama semua pihak supaya tidak membuat sebarang spekulasi, yang boleh menimbulkan kekeliruan kepada orang ramai,” katanya dalam kenyataan, hari ini.

Terdahulu JKNJ merakamkan ucapan takziah kepada keluarga mangsa atas pemergian anak mereka.

Hari ini media melaporkan seorang kanak-kanak lelaki berusia 12 tahun meninggal dunia kira-kira 7 pagi semalam, disyaki mengalami simptom strok haba.–AlHijrah Online


HAJI: ZIARAH KUBUR AYAH DI MAKKAH SELEPAS TUJUH TAHUN

MAKKAH: Selepas hampir tujuh tahun, dua beradik akhirnya berpeluang menziarahi perkuburan Syaraek di sini, lokasi ayah kesayangan mereka dikebumikan selepas meninggal dunia ketika sedang solat subuh pada musim haji 2016.

Nurul Syazwani Sajari, 32, dan adiknya Nurul Farhanah, 29, yang kini berada di Tanah Suci untuk menunaikan ibadat haji, dibawa petugas Tabung Haji (TH) ke kawasan perkuburan itu, kira-kira 15 kilometer dari maktab penginapan mereka di Abraj Janadriyah di sini.

Ketika memandang deretan kubur tidak bertanda di kawasan tanah perkuburan itu, air mata kedua-dua mereka dilihat berjuraian, sambil doa turut dibaca buat Allahyarham Sajari Sawi.

Menurut Nurul Syazwani, emosinya sebelum ini sudah tersentuh setelah melihat petugas TH yang mengenakan pakaian seragam seperti pernah dipakai ayahnya, ketika tiba di Lapangan Terbang Antarabangsa Prince Mohammad bin Abdulaziz, 30 Mei lepas.

“Kami ada rancangan untuk ziarah kubur ayah bersama mak, tetapi mak sakit dan meninggal dunia dua tahun selepas ayah pergi disebabkan kanser,” katanya ketika ditemui pemberita di sini.

Allahyarham Sajari, petugas TH pada musim haji 1437 Hijrah meninggal dunia di khemah di Mina, Arab Saudi kira-kira 6.10 pagi waktu tempatan pada 14 Sept 2016 akibat serangan jantung ketika berusia 56 tahun.

Sajari yang telah berkhidmat dengan TH sejak 1985 dan bertugas sebagai Penolong Pengurus Zon 1 (Madinah) ketika itu, dikebumikan di perkuburan berkenaan selepas solat zuhur pada hari sama.

Mengimbau kembali kenangan terakhir sebelum Allahyarham berangkat ke Tanah Suci di Kompleks TH Kelana Jaya, Nurul Syazwani berkata ayahnya berpesan supaya dia menjaga solat dan dua adiknya, Nurul Farhanah dan Muhammad Syamil, 28.

Menurutnya, ayahnya begitu gembira kerana dapat bertugas pada tahun itu berbanding tahun-tahun sebelumnya, selain berkongsi resipi dan mengajarnya memasak Nasi Arab yang sebelum itu tidak dikongsikan kepada ahli keluarga, walaupun diminta berbuat demikian.

Dalam pada itu, petugas unit pentadbiran bagi musim haji kali ini, Rashid Desa, 60, menyifatkan Allahyarham sebagai seorang ketua dan rakan dengan akhlak yang baik.

“Percakapan Allahyarham ini sangat lembut, tidak kasar dan beliau tidak suka bercerita tentang keburukan orang lain,” katanya. –AlHijrah Online


ISRAEL LANCAR SERANGAN UDARA DI LUBNAN

NEW YORK: Tentera Israel melancarkan serangan udara di Lubnan pada Jumaat, beberapa jam selepas ia menyerang terowong di Gaza.

Tentera Israel berkata di Twitter bahawa ia kini melakukan serangan di Lubnan.

Ia berkata serangan membabitkan sasaran milik kumpulan penentang Palestin Hamas di selatan Lubnan, lapor Agensi Anadolu.

Pada awal Jumaat, tentera Israel menyerang dua terowong di Beit Hanoun dan Khan Yunis serta dua kilang senjata sebagai tindak balas kepada “ancaman keselamatan oleh Hamas”.

Mengulas serangan udara Israel itu, Hazem Kassem, jurucakap Hamas, berkata Israel memikul tanggungjawab penuh terhadap serangan dan pencerobohannya di Baitulmaqdis dan Gaza.

Kumpulan itu melancarkan roket dari Semenanjung Gaza mensasarkan Israel selepas serangan terbaru.

Tentera Israel juga mengeluarkan amaran di Twitter mengatakan siren berbunyi di selatan Israel.

Perkembangan terbaru berlaku selepas tentera Israel menyerbu Dewan Solat Al-Qibli di kompleks Masjid Al-Aqsa di Baitulmaqdis Timur yang diduduki dan secara paksa mengusir jemaah Palestin dua malam berturut-turut. —AlHijrah Online


KANAK-KANAK MAUT DITEMUKAN DALAM TAKUNGAN AIR KUMBAHAN

KOTA BHARU: Seorang kanak-kanak lelaki berusia dua tahun yang dijumpai di dalam takungan air kumbahan di Ketereh di sini semalam disahkan meninggal dunia selepas dibawa ke Klinik Kesihatan Kok Lanas.

Ketua Polis Daerah Kota Bharu ACP Mohd Rosdi Daud berkata pihaknya menerima laporan mengenai kejadian berkenaan pada pukul  5.25 petang semalam.

Katanya, terdahulu bapa tiri mangsa dan isterinya menyedari ketiadaan kanak-kanak itu di rumah kedai mereka di Jalan Kuala Krai-Kok Lanas kira-kira 2.25 petang.

“Mangsa kemudian dijumpai oleh keluarga dalam keadaan tidak sedarkan diri di dalam takungan air kumbahan di bahagian belakang rumah kedai.

“Mangsa dibawa ke Klinik Kesihatan Kok Lanas dan pegawai perubatan bertugas mengesahkan mangsa telah meninggal dunia,” katanya dalam satu kenyataan di sini hari ini.

Mohd Rosdi berkata mayat kanak-kanak itu telah dibawa ke Unit Forensik Hospital Raja Perempuan Zainab II (HRPZ) untuk tujuan bedah siasat dan pemeriksaan.

“Hasil bedah siasat mendapati sebab kematian adalah ‘drowning’ (lemas air) selain tiada sebarang kecederaan pada tubuh badan simati,” katanya.

Katanya lagi, mayat kanak-kanak itu telah diserahkan kepada keluarga bagi urusan pengebumian dan kes diklasifikasikan sebagai mati mengejut. –AlHijrah Online


KERETA TERJUNAM SUNGAI: ISTERI LEMAS, PEJALAN KAKI MAUT

PEKAN: Seorang wanita maut selepas kereta dipandu suaminya merempuh seorang pejalan kaki hingga maut sebelum terbabas dan terjunam ke dalam sungai di KM55 Jalan Pekan-Nenasi-Rompin, hari ini.

Ketua Polis Daerah Pekan Supt Mohd Zaidi Mat Zin berkata ketika kejadian sekitar 9.30 pagi itu pemandu kereta jenis Proton Saga Mohamad Aizuddin Karim, 27, dan isterinya Nor Katijah Mamat, 33, dalam perjalanan dari Pekan menuju ke Rompin.

“Ketika melalui kawasan jambatan, pemandu tersebut dipercayai mengantuk dan terbabas ke kiri jalan serta melanggar seorang pejalan kaki sebelum kenderaan itu terbabas masuk ke dalam sungai,” katanya dalam kenyataan hari ini.

Beliau berkata pejalan kaki lelaki yang belum diketahui identitinya itu maut di lokasi kejadian.

Sementara itu, jurucakap Jabatan Bomba dan Penyelamat Malaysia (JBPM) Pahang berkata Nor Khatijah berjaya keluar dari kereta bagaimanapun mangsa lemas selepas dibawa arus dan mayatnya ditemukan oleh orang awam.

Mayat diserahkan kepada pihak polis untuk tindakan lanjut, katanya.

Menurut beliau pemandu kenderaan yang terbabas ke dalam sungai itu berjaya diselamatkan oleh orang awam, mangsa mengalami luka di bahagian tangan kanan dan dibawa ke Hospital Pekan untuk menerima rawatan.

Jurucakap itu memaklumkan pihaknya menerima panggilan kecemasan berhubung kejadian itu pada 9.47 pagi tadi sebelum lapan pegawai dan anggota dari Balai Bomba dan Penyelamat Nenasi bergegas ke lokasi kejadian.

Kes disiasat mengikut Seksyen 41 (1) Akta Pengangkutan Jalan 1987.—AlHijrah Online


TIADA KOMPROMI DENGAN AMANAH AGIHAN KERUSI PRU14

KOTA BAHARU, 24 Jun – PAS tidak akan memberikan kerusi tradisi yang pernah ditandinginya dalam pilihan raya kepada Parti Amanah Negara (Amanah) pada Pilihan Raya Umum Ke-14 (PRU14), kata Timbalan Presiden PAS Datuk Tuan Ibrahim Tuan Man.

Beliau mencadangkan supaya Amanah bertanding di kerusi yang tradisinya ditandingi DAP jika ia ingin memang dalam pilihan raya itu nanti.

“Amanah kalau dia nak hidup kena bertanding atas kerusi DAP, dia ada harapan menang, kalau bertanding atas kerusi PAS dia akan kalah. “Sepatutnya DAP beri kerusi kepada Amanah sebab Amanah anak buah dia, nampak sinonim kedua-duanya,” katanya kepada pemberita selepas menyampaikan ceramah politik di Pasir Tumboh di sini, malam tadi.

Amanah adalah parti serpihan PAS yang kini diketuai bekas Timbalan Presiden PAS Mohamad Sabu atau lebih dikenali Mat Sabu. Tuan Ibrahim berkata kajian yang dibuat oleh PAS terhadap keputusan Pilihan Raya Kecil Parlimen Sungai Besar dan Parlimen Kuala Kangsar baru-baru ini, mendapati Amanah mendapat sokongan dari kawasan pengundi bukan Melayu. Beliau juga berkata PAS akan bertanding di tempat yang tradisi parti itu bertanding di seluruh negara dan tidak akan berkompromi dengan parti lain termasuk DAP dan Amanah.

Ditanya tindakan bekas Perdana Menteri Tun Dr Mahathir Mohamad bersekongkol dengan DAP untuk menjatuhkan Perdana Menteri Datuk Seri Najib Tun Razak, Tuan Ibrahim berkata apabila Dr Mahathir guna politik, reputasinya telah terjejas. Beliau berkata rakyat menjadi keliru dengan apa yang dilakukan oleh Dr Mahathir.

Dalam perkembangan lain, Tuan Ibrahim berkata PAS akan menganjurkan wacana bagi menjelaskan mengenai Rang Undang-undang Persendirian berkaitan Mahkamah Syariah (Bidang Kuasa Jenayah) (Pindaan) 2016.

Presiden PAS Datuk Seri Abdul Hadi Awang telah membentangkan usul Rang Undang-undang persendirian itu di Dewan Rakyat pada 26 Mei lepas.

“Dalam tempoh empat bulan ini (sebelum Dewan Rakyat kembali bersidang pada Oktober), kami akan jumpa semua pihak termasuk ahli politik dan anggota Parlimen, supaya rakyat benar-benar faham mengenai pindaan itu,” katanya.

BERNAMA


27 TIMBALAN MENTERI ANGKAT SUMPAH HARI INI

KUALA LUMPUR: Seramai 27 timbalan menteri hari ini mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Kesemua timbalan menteri itu melafazkan ikrar sumpah jawatan dan taat setia sebelum menandatangani dokumen rasmi pelantikan dengan disaksikan Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail turut hadir menyaksikan majlis Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia yang bermula 3 petang.

Dua Timbalan Perdana Menteri iaitu Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Datuk Seri Fadillah Yusof yang juga Menteri Perladangan dan Komoditi, hadir bersama isteri masing-masing.

Hadir sama Ketua Polis Negara Tan Sri Acryl Sani Abdullah Sani dan Panglima Angkatan Tentera Jen Tan Sri Affendi Buang.-AlHijrah Online


REMAN LELAKI BUNUH, BAKAR TEMAN WANITA HAMIL DISAMBUNG LIMA HARI

SHAH ALAM: Reman seorang lelaki disyaki membunuh dan membakar teman wanitanya yang hamil empat bulan di kebun kelapa sawit di Kampung Sungai Limau, Sungai Besar, disambung lima hari hingga Sabtu.

Ketua Polis Daerah Sabak Bernam Supt Agus Salim Mohd Alias berkata berkata pelanjutan reman suspek berusia 20 tahun itu dikeluarkan Mahkamah Majistret Kuala Selangor hari ini.

Katanya setakat ini lebih 20 saksi telah dipanggil untuk dirakam kenyataan bagi membantu siasatan kes bunuh tersebut.

Media sebelum ini melaporkan, luka akibat tikaman di dada menjadi punca pelayan restoran itu maut selain dikelar diperut sebelum dibakar teman lelakinya di sekitar kebun kelapa sawit, Jalan Sungai Limau, di sini Isnin lepas.

Agus Salim berkata suspek berusia 20 tahun yang merupakan bekas penuntut kolej, telah membawa mangsa menaiki kereta seterusnya bertengkar dengan wanita tersebut sebelum dipukul di kepala lantas dibunuh di lokasi berkenaan sekitar 10 malam pada 22 Mei lepas.–AlHijrah Online


MA63: KERAJAAN PERPADUAN BERJAYA SELESAI SEBAHAGIAN BESAR KANDUNGAN PERJANJIAN

KUALA LUMPUR: Perdana Menteri Datuk Seri Anwar Ibrahim berkata isu agihan perbelanjaan tahunan serta lantikan wakil Sabah dan Sarawak dalam Lembaga Hasil Dalam Negeri (LHDN), merupakan antara perkara utama dalam Perjanjian Malaysia 1963 (MA63) yang berjaya diselesaikan Kerajaan Perpaduan.

Anwar berkata kerajaan juga bersetuju memulangkan kuasa untuk pelaksanaan perbelanjaan bagi pembangunan infrastruktur awam kepada kerajaan Sabah dan Sarawak, menerusi Jabatan Kerja Raya (JKR) negeri masing-masing.

Beliau berkata selain itu Kerajaan Persekutuan juga akan membiayai projek pembinaan infrastruktur awam di Sabah dan Sarawak, dengan keseluruhan peruntukan diagihkan kepada kerajaan negeri secara bersyarat, iaitu perlu melalui pengawasan dan peraturan kewangan ketat serta dipantau Kementerian Kewangan.

“Sebagai contoh peruntukan tahunan misalnya, Sarawak selama ini hanya menerima RM16 juta dan jumlah berkenaan dianggap tak munasabah bagi mereka.

“Oleh itu, kita buat format dan peraturan bagi meningkatkan peruntukan berkenaan kepada RM300 juta setahun, tertakluk kepada beberapa perincian perjanjian,” katanya ketika ditemui pemberita selepas majlis rumah terbuka Tahun Baharu Cina anjuran Dewan Perhimpunan Cina Kuala Lumpur dan Selangor (KLSCAH) di bangunan KLSCAH di sini hari ini.

Anwar berkata hal tersebut penting untuk diselesaikan, bagi membuktikan yang Kerajaan Perpaduan serius menunaikan janji dimeterai dalam MA63.

Terdahulu, Anwar dalam ucapannya pada majlis itu menegaskan bahawa, sebahagian besar peruntukan dalam perjanjian MA63 yang berlarutan lebih 60 tahun, berjaya diselesaikan semasa mesyuarat Majlis Tindakan Pelaksanaan MA63 yang disertai Ketua Menteri Sabah dan Sarawak, pada Jumaat lalu.

Perdana Menteri berkata ia berjaya diselesaikan menerusi sokongan dan semangat perpaduan semua gabungan politik yang membentuk Kerajaan Perpaduan.

Anwar yang juga Menteri Kewangan menyifatkan, kejayaan menyelesaikan sebahagian besar perkara utama dalam MA63 itu turut didorong oleh ketegasan dan keikhlasan kepimpinan Kerajaan Perpaduan dalam menangani isu berkenaan. –AlHijrah Online


KPKT lancar Rangka Kerja Bandar Pintar Malaysia

KUALA LUMPUR – Kementerian Perumahan dan Kerajaan Tempatan (KPKT)
mengorak langkah baharu dalam usaha membangunkan negara dengan
melancarkan buku Rangka Kerja Bandar Pintar Malaysia di sini semalam.

Menterinya, Zuraida Kamaruddin berkata, semua pihak berkuasa tempatan
 (PBT) di bawah kelolaan KPKT terutamanya di kawasan bandar boleh
menggunakan buku itu sebagai panduan untuk membangunkan kawasan
masing-masing.

“Saya amat berharap lebih banyak PBT akan ambil langkah lebih progresif dalam meningkatkan perhubungan, komunikasi dan keberkesanan  infrastruktur untuk meningkatkan kualiti perkhidmatan mereka.

“KPKT sangat komited dalam memastikan kerajaan tempatan turut  mengambil bahagian dalam membangunkan negara dan memajukan kawasan mereka juga,” katanya.

Beliau berkata demikian pada sidang akhbar selepas Majlis Pelancaran
Buku Rangka Kerja Bandar Pintar Malaysia yang turut dihadiri Timbalan
Menteri KPKT, Datuk Raja Kamarul Bahrin Shah Raja Ahmad dan Ketua
Setiausaha Kementerian, Datuk Seri Mohammad Mentek di sini baru-baru
ini.

Bandar Pintar merupakan sebuah bandar yang menggunakan teknologi  terkini dan digital dalam usaha menangani masalah lazim di bandar-bandar antaranya seperti kesesakan lalu lintas, pencemaran, ancaman  keselamatan penduduk dan bencana alam.

Konsep tersebut dibawa ke negara ini untuk meningkatkan kualiti hidup
 masyarakat bandar dan buat masa ini, lima lokasi menjadi projek pilot
iaitu Kulim, Kuala Lumpur, Johor Bahru, Kota Kinabalu dan Kuching.

Sementara itu, Mohammad berkata, kementerian menghasilkan buku
tersebut bagi memberi panduan untuk PBT menyelesaikan masalah
infrastruktur yang berlaku di kawasannya.

“Sebagai permulaan, kita telah kenal pasti lima PBT yang boleh dijadikan sebagai projek pilot dengan inisiatif masing-masing. Contohnya Kuching, mereka akan laksanakan sistem lampu isyarat pintar.

“Ia bagi mengelakkan kesesakan dan ada juga fungsi lain. Kita ambil
contoh negara maju, mereka ada sistem jauh lebih baik daripada kita yang
 boleh dicontohi,” katanya.

Mohammad berkata, dengan perkembangan terbaru itu, beliau berharap
KPKT dapat memperluaskan lagi projek tersebut dengan inisiatif dan
inovasi berbeza dapat dilaksanakan di bandar-bandar berlainan.

“Kita harap pada satu masa nanti semua bandar-bandar di Malaysia akan menjadi Bandar Pintar,” katanya.

Beliau berkata, selain mengoptimumkan penggunaan teknologi, Bandar
Pintar Malaysia juga tidak lupa untuk menekankan aspek penjagaan alam
sekitar.

“Sebagai contoh, bagaimana untuk mengoptimumkan rangka kerja Bandar
Pintar di mana ada sistem yang dibangunkan untuk meningkatkan kualiti
dari segi kutipan sampah.

“Kita dapat lihat adanya penyelesaian berdasarkan daripada sistem
berkenaan. Ini antara contoh-contoh bagaimana teknologi Bandar Pintar
mampu memudahkan hidup masyarakat,” katanya.

Menurutnya, Bandar Pintar Malaysia juga merangkumi tujuh komponen
utama iaitu Ekonomi Pintar, Kehidupan Pintar, Persekitaran Pintar,
Masyarakat Pintar, Kerajaan Pintar, Pengangkutan Pintar dan
Infrastruktur Digital Pintar.

Persidangan Antarabangsa Cities 4.0 peringkat antarabangsa mengenai
Bandar Pintar yang dianjurkan secara bersama antara KPKT, Confexhub
Group dan Human Life Advancement Foundation (HLAF) turut berlangsung
selama dua hari di Hotel Istana, Kuala Lumpur.

Bertemakan Unlocking Functional And Sustainable Cities For All,  persidangan itu mengumpulkan pihak berkepentingan dan pemegang taruh  termasuk daripada agensi kerajaan, kerajaan negeri, PBT, pihak industri  swasta, akademia dan pakar teknologi Bandar Pintar dari dalam dan luar negara. – SINAR HARIAN


BEKAS MAJISTRET DIPENJARA 58 TAHUN, DENDA RM1.05 JUTA

KUANTAN: Mahkamah Sesyen di sini hari ini menjatuhkan hukuman penjara berjumlah 58 tahun dan denda RM1.05 juta terhadap bekas majistret selepas didapati bersalah atas enam pertuduhan meminta dan menerima suapan daripada seorang peniaga, kira-kira dua tahun lepas.

Hakim Datuk Ahmad Zamzani Mohd Zain juga memerintahkan Mohamad Amin Shahul Hamid, 41, menjalani hukuman penjara tambahan 72 bulan, jika tertuduh yang sebelum ini berkhidmat di Lipis dan Raub, gagal menjelaskan denda tersebut.

Bagaimanapun, Ahmad Zamzani membenarkan semua hukuman penjara berjalan serentak, bermaksud tertuduh hanya perlu menjalani hukuman penjara selama 12 tahun, selain membenarkan permohonannya untuk menangguhkan pelaksanaan hukuman penjara dan denda, kerana ingin merayu ke Mahkamah Tinggi.

Bagi tujuan itu, mahkamah menetapkan jaminan RM25,000 dengan seorang penjamin terhadap tertuduh dinaikkan menjadi RM50,000 selain syarat tambahan menyerahkan pasport antarabangsa kepada mahkamah dilanjutkan sehingga selesai rayuan.

Pada penghakimannya, Ahmad Zamzani berkata pembelaan tertuduh yang diberikan secara bersumpah hanya berbentuk pemikiran semula dan penafian kosong yang gagal menimbulkan keraguan yang munasabah terhadap semua pertuduhan.

Mahkamah, menurut beliau setelah meneliti keterangan dan hujahan pihak terlibat memutuskan keterangan kesemua 15 saksi pendakwaan terutamanya saksi terakhir iaitu peniaga Hassan Basri Ahmad Sutan Modo (SP15) yang didakwa memberi suapan itu, sebagai saksi boleh dipercayai dan utuh.

“Keterangan tertuduh bahawa dia berada dekat dengan kedai SP15 pada 22 Okt 2019 untuk membeli air adalah kali pertama didengari mahkamah di peringkat pembelaan. Perkara ini tidak pernah dicadangkan atau dibangkitkan pada mana-mana saksi pendakwaan.

“Keterangan kecederaan dialami tertuduh juga tidak pernah dibangkitkan atau dicadangkan kepada pegawai penyiasat. Mahkamah juga dapati hujahan pembelaan bahawa keterangan lisan tertuduh tidak pernah bersetuju meminta atau menerima rasuah adalah tidak berasas, tidak munasabah dan tidak diterima,” katanya.

Tertuduh didakwa meminta suapan berjumlah RM100,000 dan menerima suapan bernilai RM110,000 daripada Hassan Basri di sekitar Lipis dan Raub antara 5 Julai hingga 22 Okt 2019, yang didakwa sebagai dorongan untuk hanya mengenakan hukuman denda dan bukan penjara terhadap lelaki itu yang didakwa memiliki rokok seludup.

Dia didakwa mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.

Sementara itu, peguam S. Meheraj yang hadir mewakili peguam tertuduh RSN Rayer, merayu mahkamah menjatuhkan hukuman minimum atas alasan tertuduh telah memberikan kerjasama sepenuhnya kepada SPRM selain tidak memiliki rekod kesalahan lampau dan menghidap asma.

“Tertuduh juga telah digantung kerja dari 2019 dan kini menerima separuh gaji. Bagi menampung kehidupan, dia membantu bapa saudaranya mengusahakan bendang di Sungai Petani, Kedah,” katanya.

Bagaimanapun, Timbalan Pendakwa Raya SPRM Datuk Wan Shaharuddin Wan Ladin menghujahkan hukuman setimpal dan berbentuk pengajaran perlu diberikan kerana kes itu melalui perbicaraan penuh, selain tertuduh telah membuat persediaan untuk melakukan jenayah.

Selain itu, sikap tertuduh yang tidak menggunakan orang tengah, sebaliknya berjumpa sendiri SP15 untuk mengutip wang menunjukkan dirinya tidak mempunyai perasaan ‘segan’ selain tamak kerana melihat peluang untuk memeras ugut mangsa, selepas mengetahui SP15  dituduh buat kali kedua.

“Tertuduh sanggup menelefon SP15 dan menjual nama Pengarah Pendakwaan Pahang dan mengugut SP15 akan dipenjarakan jika tidak membayar suapan. Tertuduh boleh diibaratkan sebagai ‘harapkan pagar, pagar makan padi’. Tertuduh telah memalukan sistem kehakiman dan penjawat awam,” katanya. –AlHijrah Online


ISLAM TIDAK MENGHALANG HUBUNGAN MUALAF DENGAN KELUARGA BUKAN ISLAM

KUALA LUMPUR: Keputusan mualaf memeluk Islam tidak sepatutnya menjadi titik perpisahan dengan keluarga bukan Islam.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, Islam tidak menghalang saudara baru untuk terus menjaga hubungan kekeluargaan dan bersillaturrahim dengan keluarganya yang bukan Islam.

“Malah di dalam ajaran Islam, memerintahkan seorang muslim untuk tetap menyantuni serta berbakti kepada ibu bapa dan keluarganya yang bukan Islam. Inilah akhlak Islam,” katanya selepas memimpin syahadah tujuh orang saudara baharu yang memeluk Islam di Masjid Negara semalam.

Beliau ketika itu kebetulan hadir di Masjid Negara bagi menunaikan solat fardhu Zohor telah diminta oleh penganjur untuk turut hadir bagi memeriahkan program yang dikendalikan oleh Pertubuhan Kebajikan Islam Malaysia (PERKIM).

Mohd Na’im turut memaklumkan selain bantuan kewangan dan kelas bimbingan, agensi agama dibawahnya turut memberikan sokongan moral buat saudara baru dari masa ke semasa seperti adab menjaga hubungan silaturahim bersama keluarga.

Ia bagi memastikan hubungan saudara baru ini bersama keluarga mereka yang bukan Islam terus terpelihara dan harmoni.

Ujarnya saudara baru akan terus disantuni dengan penuh rahmah khususnya mempersiapkan diri dengan ilmu agama secukupnya termasuk juga aspek kebajikan.

““Ilmu adalah perkara penting dalam mengamalkan kehidupan beragama, oleh yang demikian saudara baru tidak akan dibiarkan keseorangan, pihak berkuasa agama seperti Jabatan Agama Islam Wilayah Persekutuan (JAWI) dan Majlis Agama Islam Wilayah Persekutuan (MAIWP) termasuk pertubuhan bukan kerajaan (NGO) Islam PERKIM, akan sentiasa memberikan bimbingan dan bantuan kepada yang memerlukan,” katanya.

Beliau memaklumkan Jabatan Agama Islam Wilayah Persekutuan (JAWI) telah menyediakan kelas pengajian secara formal di Kompleks Darul Hidayah (KDH) yang diuruskan sepenuhnya oleh JAWI.

Tempoh pengajian selama satu tahun enam bulan berdasarkan 3 tahap pengajian iaitu peringkat asas, pertengahan dan lanjutan.

Mualaf yang berkelayakan boleh memohon untuk tinggal di asrama KDH tanpa dikenakan sebarang bayaran dengan makan dan minum mualaf disediakan secara percuma sepanjang penginapan dan pengajian di KDH.

Mereka turut diberikan elaun sebanyak RM 50.00 bagi setiap kelas yang dihadiri dan kelas diadakan 5 hari seminggu. – AlHijrah Online


“HENTI SPEKULASI, IA BERI KESAN KEPADA ANAK-ANAK, KELUARGA” – ISTERI JURUTERBANG

KUALA LUMPUR: Isteri kepada juruterbang, Heikal Aras Abdul Azim, 45 yang terlibat dalam nahas pesawat terhempas di Elmina, Shah Alam, semalam meminta spekulasi berhubung kejadian itu dihentikan.

Katanya perkara itu memberi kesan kepada anak-anak dan keluarga mangsa.

“Tolong hentikan semua spekulasi kerana ini memberi kesan kepada anak-anak dan keluarga yang melalui masa sukar saat ini.

“Terima kasih atas ucapan takziah dan doa yang baik,” kata wanita itu dalam satu hantaran menerusi Facebook Christine Yong hari ini.

Wanita itu turut meminta orang ramai memahami keadaan keluarga mereka terutama anak-anaknya dan beliau akan berkongsi lebih lanjut tentang perkembangan kejadian nahas yang melibatkan suaminya itu.

Sepuluh individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun terkorban setelah pesawat Beechcraft Model 390 (Premier 1) yang dalam penerbangan dari Langkawi ke Subang itu terhempas.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.–AlHijrah Online


MAMAT KHALID MENINGGAL DUNIA

KUALA LUMPUR: Pengarah filem terkenal, Mohamad bin Mohamad Khalid atau Mamat Khalid meninggal dunia pada Sabtu malam, di Hospital Slim River, Perak.

Menurut laporan media, Allahyarham dipercayai meninggal dunia akibat serangan jantung.

Perkara tersebut turut disahkan Setiausaha Agung Persatuan Seniman, Hafiz Nafiah, yang difahamkan Allahyarham pengsan di restorannya, Sarang Art Hub sebelum dikejarkan ke hospital dan disahkan meninggal dunia.

Allahyarham telah menghasilkan banyak filem yang berjaya menambat hati rakyat Malaysia antaranya Zombi Kampung Pisang, Hantu Kak Limah Balik Rumah, 18 Puasa dan Rock Oo!

MENYUSUL LANJUT. — AlHijrah Online


UNDI 18: BERI MASA KEPADA SPR

PENDANG: Pelaksanaan kelayakan mengundi pada usia 18 tahun perlu melalui pelbagai prosedur sebelum perkara tersebut boleh dilaksanakan.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata semua pihak perlu memberi masa dan ruang kepada Suruhanjaya Pilihan Raya (SPR) bagi melaksanakan perkara berkenaan.

“Bukan mudah untuk laksanakan ‘Undi 18’ (undi pada usia 18 tahun), banyak perkara yang perlu diambil kira, antara masalah SPR adalah alamat tidak lengkap yang perlu dirujuk kepada Jabatan Pendaftaran Negara (JPN).

“Berdasarkan alamat dalam kad pengenalan, SPR akan tentukan di mana pengundi akan mengundi untuk Dewan Undangan Negeri (DUN) serta Parlimen mana,” katanya.

Tambahnya, SPR merupakan satu badan bebas yang tidak terikat dengan pihak kerajaan, setiap keputusan yang dibuat tidak menyebelahi mana-mana pihak.

Takiyuddin juga berkata ketika cadangan ‘Undi 18’ mula dibangkitkan, pada masa itu tempoh mengundi masih jauh dan SPR mungkin menjangkakan mereka ada masa yang cukup untuk melaksanakan perkara tersebut.

Beliau juga menegaskan kerajaan tidak menentang cadangan ‘Undi 18’ seperti yang pernah dimaklumkan Perdana Menteri Tan Sri Muhyiddin Yassin.

Sebelum ini, Pengerusi SPR Datuk Abdul Ghani Salleh menyatakan pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September, tahun depan.—AlHijrah Online


PELAJARI BAHASA ARAB UNTUK FAHAM AGAMA – PENDEBAT BAHASA ARAB TERBAIK DUNIA

KUALA TERENGGANU: Pendebat bahasa Arab terbaik dunia, Wan Amzar Izzuddin Wan Mohd Azlan dan pendebat kedua terbaik Abdul Muizz Hasanulddin yang kedua-duanya dari Malaysia menyifatkan pembelajaran bahasa Arab adalah ruang yang baik untuk memahami agama Islam.

Menurut Wan Amzar Izzuddin, salah satu cara untuk memahami agama Islam dengan lebih mendalam adalah dengan mempelajari bahasa Arab kerana kebanyakan teks ilmu agama Islam ditulis dalam bahasa Arab.

“Apabila kita pandai bahasa Arab, sekali gus kita boleh memahami agama kita sendiri kerana banyak pengajian-pengajian ilmu yang mana menggunakan bahasa Arab sebagai medium bahasa utama,” katanya kepada AlHijrah Online.

Tambah Wan Amzar Izzuddin, pentingnya mempelajari bahasa Arab adalah untuk memahami isi kandungan Al-Quran. Sebaliknya, kata beliau, jika sekadar dibaca tanpa memahaminya, maka tidak banyak input yang diperolehi.

Malah menurut Wan Amzar Izzuddin, minatnya untuk mendalami ilmu Pengajian Islam juga menjadi salah satu faktor beliau mempelajari ilmu bahasa Arab.

“Minat yang mendalam untuk mempelajari ilmu Pengajian Islam yang mana kebanyakannya menggunakan teks-teks bahasa Arab menjadikan saya teruja untuk mendalami bahasa tersebut dan mendorong saya untuk menyertai pasukan debat bahasa Arab,” tambahnya.

Sementara itu, senada dengan Wan Amzar Izzuddin, Abdul Muizz melihat bahasa Arab sebagai bahasa yang sangat cantik dan mudah untuk difahami.

“Bahasa Arab merupakan bahasa yang sangat cantik, jika kita faham bahasa Arab maka kita akan mencapai objektif utama bahasa Arab iaitu untuk memahami agama kita.

“Walaupun kita bukan penutur jati dalam bahasa Arab, namun jika minat, kita mampu mendalami ilmu tersebut dengan sempurna,” katanya.

Tambah Abdul Muizz, memahami agama adalah bentuk ibadah yang mulia kerana melalui pengetahuan ini, kita dapat mendekatkan diri kepada Allah dan memahami perintah-Nya dengan lebih baik.

Sementara itu, kedua-dua pendebat berkenaan merakamkan penghargaan kepada semua pihak yang menyumbang tenaga, kewangan dan buah fikiran bagi membolehkan mereka berentap di peringkat antarabangsa, sekali gus mengharumkan nama Malaysia. –AlHijrah Online


Uighur masih tiada penyelesaian

Bukti menunjukkan hampir sejuta
orang Islam Uighur di wilayah barat China ditempatkan di kem tahanan.

Tetapi, sebahagian besar kerajaan
Barat gagal memberi respons terhadap pelanggaran tersebut yang jelas dilihat
sebagai konspirasi untuk menunjukkan pengaruh ekonomi dan politik Beijing masih
kuat.

Beberapa pengkritik merujuk
kempen terhadap etnik Uighur itu sebagai pembersihan etnik.

Menurut Sinar Online yang memetik
laporan Asia Times, sejak akhir 2017, ratusan ribu minoriti Uighur tersebut
telah dikurung dalam kem indoktrinasi di wilayah autonomi Xinjiang.

Penyeksaan dan penderaan adalah
perkara biasa di kem tahanan, namun Parti Komunis menggunakan kuasa
kejuruteraan social untuk menghapuskan tradisi, identiti dan kepercayaan agama
golongan terbabit.

Walaupun terdapat laporan meluas
tentang penindasan sistematik itu, negara antarabangsa masih mengambil pendekatan
berdiam diri.

Susulan itu, aktivis mula
mempersoalkan tindakan kerajaan asing yang sepatutnya mengenakan sekatan
ekonomi dan memboikot syarikat China sebagai tindak balas punitif.

Hanya kritik, tiada tindakan
diambil.

Bulan lalu, jawatankuasa Parlimen
Kanada melaporkan penahanan etnik Uighur dan kumpulan minoriti Islam lain
adalah pada skala tidak pernah berlaku sebelum ini.

Namun, ia tidak mengeluarkan
sebarang kenyataan dalam bentuk kritikan retorik.

Sebelum ini, Amerika Syarikat
(AS) dengan lantang mengkritik tindakan China termasuk langkah peluasan tentera
di Laut China Selatan dan amalan perdagangan yang tidak adil.

Bagaimanapun, ia gagal menyentuh
tentang isu Uighur.

Pada September lalu, pentadbiran
Presiden Donald Trump memaklumkan ia mempertimbangkan untuk mengenakan sekatan terhadap
pegawai kanan China dan syarikat yang dikaitkan secara meluas terhadap
pelanggaran hak asasi manusia.

Selepas empat bulan, tiada
tindakan diambil daripada perbincangan tersebut.

Penggubal undang-undang AS turut
memperkenalkan rang undang-undang menggesa pembebasan lebih juta etnik Uighur
pada November lalu dengan ahli Kongres parti Republikan, Chris Smith merujuk
pusat tahanan itu sebagai jenayah terhadap kemanusiaan.

Rang undang-undang itu
mencadangkan sekatan dikenakan ke atas individu yang didapati bertanggungjawab
terhadap pelanggaran tersebut selain memberi kuasa kepada Biro Siasatan
Persekutuan (FBI) untuk mengesan dan melaporkan gangguan China terhadap
penduduk Uighur di AS.

Selain itu, terdapat laporan
boleh dipercayai yang mendedahkan tahanan Uighur telah dijadikan sebagai buruh
paksa atau kos rendah dan produk dihasilkan mereka kini membanjiri pasaran
antarabangsa.

Jabatan Negara AS menerusi
laporan kepada Jawatankuasa Senat mendakwa pihak berkuasa China telah menahan
kira-kira 800,000 dan berkemungkinan lebih dua juta etnik Uighur, Khazak dan
minoriti Islam lain.

Pada Oktober, Parlimen Eropah
menerima pakai resolusi kecemasan berhubung pusat tahanan dan langkah penahanan
sewenang-wenangnya itu.

“Kesatuan Eropah (EU) tidak lagi
boleh meneruskan urusan dengan pendekatan biasa bersama China,” kata salah
sorang anggota Parlimen Eropah yang turut disokong ahli lain dan menyifatkan
situasi di Xinjiang sebagai pembersihan etnik dan pembunuhan budaya.

Resolusi akhir juga menggesa
Beijing menamatkan penahanan tersebut dan menutup kem tahanan itu selain
membebaskan mereka yang ditahan serta-merta tanpa syarat.

Tetapi, ia gagal untuk menetapkan
tentang agenda jelas dan garisan merah berhubung tindakan EU atau langkah
punitif yang bakal diambil jika Beijing gagal memulihkan keadaan itu.

Bukan hanya Eropah, negara lain
juga bimbang dengan impak terhadap ekonomi mereka jika mengkritik penindasan
Uighur.

Menerusi akhbar tabloid parti
Komunis, Global Times pada Julai lalu, ia melaporkan Beijing akan membantu
untuk menyediakan kestabilan ekonomi di Turki.

Namun, ia hanya akan diberikan
jika Ankara tidak mengecam dengan lantang dasar etnik di Xinjiang.

Negara majoriti Islam lain juga
mengambil pendekatan sama.

Sebagai contoh, Pertubuhan
Kerjasama Islam (OIC) mengambil masa sehingga akhir tahun lalu untuk
menzahirkan kebimbangan terhadap laporan penindasan ke atas orang Islam di
China yang merupakan rakan perdagangan utama 20 daripada 57 blok negara anggota
mereka.

Tindak balas negara Eropah
mengecewakan.

Jurucakap Kongres Uighur Sedunia,
Peter Irwin berkata, respons yang diberikan oleh negara Eropah sememangnya
mengecewakan walaupun mereka dengan lantang mengkritik di peringkat EU.

“Adalah penting untuk negara
terbabit bergabung bagi melancarkan konfrontasi terhadap Beijing dan EU dilihat
sebagai entiti sempurna untuk tindak balas seumpama itu,” ujarnya.

Mangsa yang terselamat mendakwa
mereka diseksa secara fizikal dan mental malah pihak berkuasa turut melarang
golongan itu menyimpan janggut selain memaksa mereka memakan daging khinzir dan
mengambil minuman alkohol yang dilarang agama Islam.

Beijing bagaimanapun menafikan
laporan itu sebagai berita palsu dan mendakwa kem tahanan itu kononnya sebuah
pusat pendidikan yang dihadiri secara sukarela serta diwujudkan untuk menangani
ekstremisme dalam kalangan komuniti Uighur.

Ancaman yang semakin meningkat
terhadap etnik itu menyebabkan puluhan ribu penduduk Uighur melarikan diri dari
wilayah Xinjiang sejak beberapa tahun lalu dan kebanyakan mereka cuba untuk
mendapatkan suaka di Barat.

Negara Eropah bagaimanapun
berbelah bahagi sama ada untuk menerima atau menghantar mereka pulang.


POLIS BURU LIMA SUSPEK KES SAMUN BERSENJATA PARANG

SHAH ALAM: Polis sedang memburu lima suspek kes samun bersenjata di sebuah rumah teres dua tingkat di Taman Petaling, Klang, semalam.

Ketua Polis Daerah Klang Selatan ACP Cha Hoong Fong berkata dalam kejadian pada sebelah petang itu, lima suspek yang memakai topeng, sarung tangan serta bersenjatakan parang telah meletakkan kenderaan mereka di laluan belakang sebuah rumah sebelum memasuki kediaman itu melalui pintu belakang.

Beliau berkata lima sekeluarga berumur 38 hingga 70 tahun berada di dalam rumah itu semasa kejadian, dan suspek mengikat tangan serta menutup mulut empat daripada mereka sebelum ditempatkan di dalam dua bilik, manakala seorang lagi mangsa tidak diikat, dipercayai atas faktor usia.

Menurutnya beberapa suspek turut memukul seorang mangsa perempuan berusia 45 tahun di bahagian hidung dan badan sebelum mengetuk kepalanya menggunakan belakang parang sehingga menyebabkan kecederaan.

“Suspek kemudian menyelongkar bilik dan melarikan wang tunai kira-kira RM4,000, barang kemas bernilai sekitar RM20,000 dan lima telefon bimbit, sebelum keluar melalui pintu sama,” katanya dalam kenyataan hari ini.

Cha berkata kereta yang digunakan suspek kemudiannya dijumpai di sebuah lorong di kawasan perumahan Taman Desawan, Klang, dan semakan mendapati kereta berkenaan menggunakan nombor plat palsu.

“Orang ramai yang mempunyai maklumat berkaitan auspek atau kejadian itu diminta menyalurkannya terus kepada Ibu Pejabat Polis Klang Selatan dengan menelefon 03-33762222 atau hubungi mana-mana balai polis yang berhampiran,” katanya.

Beliau berkata kes sedang disiasat mengikut Seksyen 394 Kanun Keseksaan bagi kesalahan melakukan samun, dan dengan sengaja mendatangkan kecederaan, yang boleh membawa hukuman penjara selama tempoh 20 tahun, denda atau sebatan.

Terdahulu satu rakaman video berkaitan kejadian itu didapati tular di media sosial, memaparkan sekumpulan lelaki bertopeng keluar dari sebuah rumah dan menaiki sebuah kereta. —AlHijrah Online


SELEPAS BERWUKUF JEMAAH HAJI TIBA DI MUZDALIFAH

MUZDALIFAH: Selesai berwukuf di padang Arafah semalam, kira-kira 60,000 jemaah haji 1442H tiba di Muzdalifah.

Jemaah bergerak ke Muzdalifah selepas matahari terbenam pada hari kesembilan Zulhijjah sebagai persiapan sebelum melakukan ibadah melontar jamrah.

Di Muzdalifah, jemaah mengumpul batu kerikil untuk menyempurnakan ibadah melontar di Mina.

Jemaah haji akan mula tiba di Mina dengan menaiki bas pada 10 Zulhijjah yang juga hari pertama Hari Raya Aidiladha.

Susulan penularan pandemik COVID-19, ibadah haji tahun ini termasuk melontar jamrah perlu dilakukan dengan mematuhi semua prosedur operasi standard (SOP) yang ditetapkan Arab Saudi.

Bagi SOP ibadah melontar, jemaah telah dibahagikan kepada kumpulan mengikut warna dengan kawasan melontar juga telah ditetapkan bagi mengelakkan jemaah berkumpul. — AlHijrah Online


SEJARAH TERCIPTA, WARTAWAN BACA KHUTBAH JUMAAT SEMPENA HAWANA 2023

IPOH: Sambutan Hari Wartawan Nasional (HAWANA) di sini tahun ini melakar sejarah tersendiri apabila buat julung kali pengamal media diberi peluang membaca khutbah Jumaat di tiga masjid di negeri Perak.

Ia susulan perkenan Sultan Perak Sultan Nazrin Shah kepada pengamal media di negeri ini untuk diberi penghormatan membaca khutbah Jumaat di beberapa masjid bersempena sambutan HAWANA 2023.

Ketua Wartawan Sinar Harian Perak Saifullah Ahmad, 38, yang berasal dari Bagan Datuk berkata beliau terharu kerana ia merupakan pengalaman pertama seumur hidup yang tidak akan dilupakan sepanjang lebih 15 tahun berada dalam kerjaya kewartawanan, dan menganggap peluang itu sebagai satu pengiktirafan tertinggi buat pengamal media di negara ini.

Saifullah berkata penghargaan juga harus diberikan kepada seluruh petugas media yang menjadi barisan hadapan dalam menyampaikan berita sahih kepada masyarakat kerana mereka telah berkorban tenaga, fikiran, masa dan harta benda demi menyajikan maklumat tepat kepada orang ramai.

“Tanggungjawab (umat Islam) sebagai penyampai berita kepada masyarakat ini harus dibuat secara bertanggungjawab berlandaskan nilai-nilai Islam agar pekerjaan yang dilakukan diterima sebagai ibadah dan diberikan ganjaran oleh Allah SWT,” katanya kepada Bernama.

Sementara itu, Penerbit Rancangan Radio Televisyen Malaysia (RTM) Perak Muhamad Fahmi Mohd Nor, 30, yang berasal dari Bota berkata dia berulang kali menyemak teks khutbah yang disediakan, selain merujuk beberapa ustaz sebagai persediaan bagi memastikan penyampaian isi kandungan khutbah Jumaat berkenaan berjalan lancar.

“Ini pastinya pengalaman paling berharga dalam hidup kerana bukan mudah untuk dapat peluang seperti ini. Apabila diberikan pentas seperti ini, saya ambilnya sebagai amanah mewakili jabatan dan pengamal media dari seluruh negara supaya masyarakat dapat memahami peranan dan cabaran yang dihadapi wartawan,” katanya.

Sementara itu Editor Rencana Agama dan Sastera Berita Harian Mohd Nazmi Yaakub yang berasal dari Kota Bharu, Kelantan berkata pengalaman hari ini adalah yang kali pertama bagi dirinya membacakan teks khutbah Jumaat di hadapan jemaah masjid.

“Sebenarnya apabila dah naik ke tangga mimbar, saya hanya berserah kepada Allah SWT sahaja. Kita laksanakan tugas (baca teks khutbah Jumaat) bukan semata-mata untuk diri sendiri, tetapi juga untuk sahabat pengamal media yang lain dan masyarakat,” katanya.

Saifullah membaca khutbah Jumaat di Masjid Sultan Azlan Shah Ipoh, manakala Muhamad Fahmi di Masjid Muhibbuddin Shah Ipoh, sementara Mohd Nazmi di Masjid Negeri (Masjid Sultan Idris Shah II).

Sementara itu, menurut teks khutbah bertemakan ‘Kewartawanan: Menyempurnakan Tugas Berlandaskan Nilai-nilai Islam’ itu, wartawan melaksanakan tanggungjawab diamanahkan secara jujur, ikhlas, dan berpandukan adab berlandaskan nilai Islam, antaranya bersikap terbuka, adil, saksama, seimbang serta tidak memfitnah agar pekerjaan mereka diterima sebagai ibadah.

Wartawan juga perlu menyaring maklumat diterima dengan maksud menyemak dan mengesahkan kesahihan maklumat, seperti yang diamalkan oleh para sarjana hadis ketika meriwayatkan sesuatu hadis dengan memastikan sumber serta kesahihannya.

“(Wartawan) Mengambil tanggungjawab untuk sama-sama membantu membangunkan sebuah negara yang aman lagi makmur, merdeka dan berdaulat, rakyatnya teguh bersatu, kukuh berpadu, hidup secara rukun dan damai dalam semangat muhibah serta saling hormat-menghormati meskipun berlainan pegangan agama dan berlatar belakangkan pelbagai kaum,” menurut teks khutbah itu.

Sambutan HAWANA 2023 akan diadakan di Ipoh dari 27 hingga 29 Mei ini dengan mengangkat tema “Media Bebas, Tunjang Demokrasi” untuk memberi penekanan semula terhadap isu kebebasan media dalam menjalankan tugas mereka.

Majlis Kemuncak HAWANA 2023 akan dirasmikan Perdana Menteri Datuk Seri Anwar Ibrahim pada Ahad. –AlHijrah Online


TH PERJELAS ISU RUANG SEMPIT, SESAK DI MINA

MAKKAH: Isu ruang sempit dan sesak di Mina bukan hanya dihadapi jemaah haji Malaysia, namun turut melibatkan negara lain terutama semasa kuota penuh haji dan juga sekiranya ada kuota tambahan.

Pengarah Urusan Kumpulan dan Ketua Pegawai Eksekutif Tabung Haji (TH) Syed Hamadah Syed Othman berkata masalah itu dihadapi jemaah haji semua negara sejak sekian lama dan bukan isu yang baharu timbul.

Beliau berkata sempadan Arafah dan Mina ditetapkan oleh hukum dan tidak berubah dari dahulu, walaupun jumlah jemaah haji meningkat setiap tahun seiring dengan peningkatan jumlah rakyat di sesebuah negara.

“Ruang dan saiz di dalam sebuah khemah Mina di luar kawalan TH kerana kemudahan di Arafah dan Mina disediakan oleh pihak berkuasa Arab Saudi untuk semua negara,” katanya dalam sidang media di sini bagi menjelaskan berhubung isu itu yang diperkatakan di media sosial dan dilapor sebuah portal berita berbahasa Inggeris.

Menurutnya perkara itu telah dimaklumkan semasa kursus haji di tanah air dan ketika taklimat Masyair oleh pihak pengurusan maktab TH, termasuk sentiasa menekankan keadaan tidur di Mina tidak dapat dilakukan secara terlentang disebabkan ruangan yang sempit.

Syed Hamadah menjelaskan kemudahan tilam diperkenalkan sejak tahun lalu turut merumitkan penerimaan jemaah haji terhadap ruang yang sempit kerana beranggapan satu tilam dibekalkan untuk seorang jemaah sedangkan situasi satu tilam satu jemaah hanya terpakai ketika berada di Arafah.

Beliau berkata TH telah mengambil inisiatif awal dengan memberikan sebahagian ruang pejabat dan penginapan petugas TH dan Muassasah kepada jemaah haji, selain membenarkan jemaah haji berulang alik dari Makkah, berdasarkan kesanggupan serta daya usaha mereka sendiri.

“Di samping itu, TH juga telah meningkatkan nisbah nafar awal (melontar jamrah pada dua dari tiga hari tasyrik) yang dahulunya hanya 10 peratus kepada 50 peratus pada tahun ini bagi mengatasi kesesakan di Mina,” katanya.

Syed Hamadah turut menafikan tuduhan bahawa TH tidak bertindak ke atas rungutan dan aduan kerosakan penyaman udara yang berlaku di khemah penginapan, dengan pengurusan maktab telah menghubungi pihak bertanggungjawab untuk segera membaik pulih kerosakan tersebut.

Dalam pada itu, Ketua Rombongan Haji Malaysia Datuk Seri Syed Saleh Syed Abdul Rahman berkata pihak Arab Saudi merancang meningkatkan infrastruktur dan kemudahan selaras Wawasan 2030 negara itu dalam menampung lima juta jemaah haji seluruh dunia.

Beliau berkata negara itu juga sedang melihat kepada aspek perkhidmatan yang disediakan agensi terlibat termasuk berkaitan pengangkutan, makanan dan kesihatan dalam memberikan keselesaan kepada jemaah haji.

“Jadi, kita akan memberikan maklum balas daripada pihak kita kepada pihak berwajib untuk melihat isu-isu yang kita hadapi sebagai negara yang datang untuk membuat haji. Mereka harus melihat bagaimana untuk mengatasinya bukan hanya jangka panjang tetapi dalam masa terdekat,” katanya. — AlHijrah Online


PENGGUNAAN VAPE LIBAT PELAJAR SEKOLAH MEMBIMBANGKAN

KUALA LUMPUR : Kira-kira 300,000
pelajar sekolah di seluruh negara didapati terjebak dengan penggunaan rokok
elektronik atau vape.

Menteri Kesihatan, Datuk Seri Dr
Dzulkefly Ahmad mendedahkan, daripada jumlah direkodkan Kementerian Kesihatan
(KKM), 50,000 daripada mereka terdiri daripada pelajar perempuan.

Mengakui bimbang dengan angka
itu, Dzulkefly berkata, pihaknya memandang serius berhubung perkara tersebut.

“Satu kajian dalam kalangan pengguna rokok elektronik di Malaysia didapati satu dapatan dalam kalangan pelajar sekolah 9.1 peratus atau 300,000 pelajar kita menggunakan vape.

“Daripada jumlah itu,
seramai 250,000 melibatkan pelajar lelaki dan bakinya dalam kalangan pelajar
perempuan.

“(Penglibatan pelajar dalam
menggunakan vape) itu juga sangat menggusarkan,” katanya di Dewan Rakyat di
sini hari ini.

Beliau berkata demikian ketika
menjawab soalan Ahmad Marzuk Shaary (Pas-Pengkalan Chepa) berhubung langkah
kerajaan bagi membendung jualan vape terutamanya dalam kalangan pelajar
sekolah.

Katanya, satu akta baharu telah
digubal di bawah pihak KKM bersama-sama Kementerian Perdagangan Dalam Negeri
dan Hal-Ehwal Pengguna (KPDNHEP) yang kini sedang dalam semakan pihak Jabatan
Peguam Negara.

“Di bawah akta baharu ini,
penggunaan semua jenis produk merokok seperti rokok konvensional dan rokok
elektronik atau vape bagi mereka yang berumur di bawah 18 tahun adalah dilarang
sama sekali,” katanya.

Beliau berkata, selain nikotin
yang terdapat dalam vape, bahan bakar itu juga turut mengandungi aerosol.  – SINAR HARIAN


LELAKI KURANG SIUMAN SERANG IMAM

KUANTAN: Seorang lelaki kurang siuman bertindak menyerang seorang imam yang sedang memimpin solat di Masjid Negeri Sultan Ahmad 1, di sini hari ini.

Ketua Polis Daerah Kuantan, ACP Wan Mohd Zahari Wan Busu berkata kejadian berlaku semasa solat fardu Subuh yang disertai kira-kira 80 jemaah.

“Semasa rakaat kedua, jemaah masjid terdengar suara lelaki menjerit dari arah pintu masjid.

“Semasa imam sedang membaca surah dalam solat, lelaki tersebut bertindak menolak jemaah dan terus menuju ke imam sebelum memukulnya dengan selipar menggunakan tangan,” katanya.

Bagaimanapun imam tersebut sempat mengelak daripada terkena pukulan lelaki tersebut sebelum suspek ditangkap jemaah serta pegawai keselamatan masjid.

Katanya suspek telah diserahkan kepada pihak polis untuk tindakan lanjut.—AlHijrah Online


POLIS SIASAT CUBAAN CULIK BUDAK DI GENTING HIGHLANDS

BENTONG: Polis memulakan siasatan susulan video tular yang mendakwa seorang kanak-kanak hampir menjadi mangsa culik oleh seorang wanita warganegara asing di Genting Highlands, semalam.

Ketua Polis Bentong, Superintendan Zaiham Mohd Kahar berkata, pihaknya menerima laporan berhubung video berdurasi seminit 20 saat tersebut oleh pihak keselamatan Genting Highlands.

“Pihak keselamatan Genting Highlands telah membuat laporan polis pada 19 September 2022 lebih kurang pukul 8.16 malam berhubung video yang telah tular.

“Polis juga mengesahkan bahawa setakat ini tidak menerima sebarang laporan polis daripada pihak yang terlibat,” katanya menerusi kenyataan hari ini.

Bagaimanapun, pihak Ibu Pejabat Polis Daerah Bentong akan menjalankan siasatan dan akan menghubungi pemilik akaun TikTok berkenaan bagi mendapatkan maklumat lanjut berhubung kejadian tersebut.

Terdahulu, tular video di media sosial memaparkan seorang kanak-kanak hampir menjadi mangsa culik di kawasan peranginan melalui hantaran akaun TikTok ‘@alfitry_azmi52’.-AlHijrah Online


MADAD METERAI MOU BERI PELUANG HUFFAZ PELAJARI BIDANG KEWANGAN, PELABURAN SYARIAH

KUALA LUMPUR: Pemeteraian Memorandum Persefahaman (MoU) Maahad Integrasi Murtadha Dakwah Centre (MADAD) bersama dua pusat pendidikan terkemuka akan memberi peluang kepada para huffaz mempelajari bidang kewangan dan pelaburan syariah.

MoU berkenaan dimeterai bersama peneraju akademi saham syariah iaitu Asri Ahmad Academy dengan kerjasama Pusat Pengajian Profesional dan Pendidikan Berterusan Universiti Teknologi Malaysia (UTMSPACE) baru-baru ini.

Pengarah Urusan MADAD, Mohammad Yaakub Yusra Mohd Yusof berkata, kerjasama itu adalah yang pertama di Malaysia bagi melatih pelajar tahfiz mengurus kewangan di samping menjana pendapatan melalui pelaburan saham patuh syariah.

“Untuk fasa pertama, kami menyasarkan 20 pelajar huffaz untuk menyertai kelas saham bagi tempoh sehingga enam bulan.

“Teknik pelaburan bukan mudah untuk difahami. Jadi perlu tempoh pembelajaran yang panjang agar pelajar betul-betul memahami ilmu saham dan kewangan,” katanya selepas majlis menandatangani MoU.

Turut hadir Pengasas Asri Ahmad Academy, Datuk Mohd Asri Ahmad dan Pengarah Pembelajaran Sepanjang Hayat UTMSPACE, Dr Zakaria Mohd Yusof.

Sementara itu Mohd Asri berkata pemeteraian MoU itu antara usaha pihaknya dan MADAD untuk meningkatkan ekonomi bumiputera.

“Anak-anak muda tahfiz perlu dididik dengan ilmu kewangan dan pelaburan bagi membantu masa hadapan mereka melalui pendedahan dalam dunia kewangan dan pelaburan. Kita harap ia memberi manfaat besar kepada tahfiz,” katanya.

Maahad integrasi merupakan sebahagian projek MADAD yang turut sedang membangunkan Murtadha Dakwah Centre iaitu sebuah pusat komuniti Islam yang dilengkapi masjid, rumah warga emas, pusat tahfiz integrasi, kapsul hotel, stadium e-sports, hub sukan sunah serta penyediaan khidmat pengurusan jenazah yang dilakukan secara percuma.


WAKAF DALAM BELANJAWAN 2020

Agenda pengurusan wakaf antara perkara baharu dalam Belanjawan 2020 yang berikan manfaat buat rakyat.

Timbalan Menteri di Jabatan Perdana Menteri, Fuziah Salleh berkata kerajaan sedang menggubal Akta Wakaf Wilayah Persekutuan dijangka dibentangkan di Parlimen akhir tahun ini.


DUA RAKYAT MALAYSIA DITAHAN DALAM PESTA DADAH DI BANGKOK

BANGKOK: Polis Thailand menahan sembilan warga asing termasuk dua rakyat Malaysia, dalam satu pesta dadah di sebuah rumah mewah di daerah Saphan Sung, Bangkok.

Menurut Bangkok Post, lima lagi suspek merupakan warga China (tiga lelaki dan dua wanita), seorang lelaki Vietnam dan seorang lelaki dari Myanmar turut ditahan dalam serbuan pada petang Jumaat.

Ketua Polis Daerah Bang Chan, Pol Kol Siwat Sriwichai berkata, polis melakukan serbuan ke atas kediaman mewah itu selepas menerima aduan daripada penduduk.

“Polis menemui ketamin dalam dulang buah-buahan, 24 tablet Erimin 5 (Nimetazepam), dan sepucuk pistol berisi lapan butir peluru,” katanya seperti dipetik Bangkok Post.

Kesemua suspek didakwa bersubahat memiliki dadah Kategori 2, senjata, dan peluru.–AlHijrah Online


LIGA ARAB TOLAK KEPUTUSAN PARLIMEN TURKI LULUS PENEMPATAN TENTERA DI LIBYA

KAHERAH: Liga Arab (AL) pada Khamis menolak keputusan parlimen Turki meluluskan penempatan tentera di Libya yang terjejas akibat dilanda konflik, lapor agensi berita China Xinhua memetik kenyataan badan itu.

AL menyifatkan langkah itu sebagai “menggalakkan lagi konflik yang sedang berlaku” di Libya.

Keputusan parlimen Turki itu dilihat sebagai tidak menghiraukan penolakan Arab terhadap sebarang campur tangan asing di Libya, seperti yang dinyatakan dalam mesyuarat tergempar Majlis AL pada Selasa di ibu pejabatnya di Kaherah.

“Majlis AL menekankan sokongan terhadap proses politik di Libya,” menurut kenyataan itu sambil menambah bahawa ia menganggap perjanjian damai 2015 dipelopori Pertubuhan Bangsa-Bangsa Bersatu (PBB) antara puak-puak bertelagah yang dicapai di bandar Skhirat, Maghribi sebagai “satu-satunya rujukan bagi penyelesaian konflik di Libya.”

Terdahulu, parlimen Turki meluluskan usul yang memberi kuasa kepada kerajaan untuk menempatkan tentera di Libya selama setahun bagi membantu kerajaan yang disokong PBB di ibu kota Tripoli.

Usul itu menyebut kerajaan Turki akan menentukan saiz, masa dan skop penempatan tentera di Libya.

Mesir turut mengutuk langkah parlimen Turki dalam satu kenyataan yang dikeluarkan kementerian luarnya dan memberi amaran terhadap sebarang campur tangan ketenteraan asing di Libya.

Libya telah terjerumus ke kancah perang saudara sejak penyingkiran dan pembunuhan bekas pemimpin negara itu Muammar Gaddafi pada 2011.

Konflik Libya memuncak pada 2014, menyebabkan berlaku pemecahan kuasa antara dua kerajaan saingan iaitu Kerajaan Perpaduan yang disokong PBB di Tripoli dan kerajaan di timur laut bandar Tobruk yang bersekutu dengan Tentera Kebangsaan Libya pimpinan Khalifa Haftar — BERNAMA


TEKS UCAPAN PENUH PERDANA MENTERI BERKAITAN COVID-19

KUALA LUMPUR: Berikut adalah teks ucapan penuh Perdana Menteri Tan Sri Muhyiddin Yassin berkaitan penularan COVID-19 di Malaysia.

PERUTUSAN PERDANA MENTERI MALAYSIA BERKAITAN PENULARAN JANGKITAN PENYAKIT CORONAVIRUS 2019 (COVID-19) DI MALAYSIA

13 MAC 2020

Assalamualaikum dan Salam Sejahtera.

Wahai rakyat Malaysia yang saya hormati. Pada hari ini, kita semua sedang berhadapan dengan situasi yang agak membimbangkan berikutan penularan jangkitan COVID-19.

Di peringkat awal, jumlah yang terlibat adalah kecil iaitu 22 kes sahaja.

Kebanyakan kes ini melibatkan warganegara asing, warganegara Malaysia yang dibawa pulang dari Wuhan, China dan warganegara Malaysia yang melawat negara yang dijangkiti COVID-19.

Walaupun pelbagai usaha telah dilaksanakan untuk mengawal penularan wabak ini, kita masih berdepan dengan peningkatan kes COVID-19.

Pada waktu ini, gelombang kedua COVID-19 telah bermula dengan melibatkan 175 kes.

Pada 11 Mac 2020, Pertubuhan Kesihatan Sedunia (WHO) telah mengisytiharkan penularan wabak COVID-19 sebagai pandemik kerana terdapat peningkatan kes yang ketara di seluruh dunia.

Saya tahu saudara dan saudari pastinya risau akan keselamatan diri  sendiri, anak-anak serta kaum keluarga. Anda juga pastinya mahu mendapatkan maklumat yang tepat mengenai langkah-langkah yang sedang dan akan diambil oleh kerajaan untuk menangani penularan wabak ini.

Oleh itu, saya ingin memaklumkan kepada anda semua situasi semasa gelombang kedua penularan COVID-19.

Sehingga hari ini, terdapat peningkatan kes positif COVID-19 yang baharu berikutan pengesanan dua (2) kejadian kluster utama yang kebanyakannya melibatkan rakyat Malaysia.

Dengan trend kes sedia ada, wabak ini dijangka akan berterusan untuk tempoh masa yang agak lama. Ia tidak akan berakhir dalam jangka waktu yang terdekat.

Sebagai persediaan menghadapi situasi yang lebih serius, kerajaan akan terus mempertingkatkan pelaksanaan saringan di Pintu Masuk Antarabangsa, menjalankan sekatan perjalanan dari negara terlibat dan menyediakan laluan khas untuk pelawat dari negara-negara tersebut.

Kerajaan juga akan meningkatkan bilangan hospital yang boleh merawat kes-kes COVID-19. Sehingga kini, sebanyak 26 buah hospital kerajaan dan sebuah hospital universiti iaitu Pusat Perubatan Universiti Malaya mempunyai keupayaan untuk mengendalikan kes-kes COVID-19.

Selain itu, kolaborasi dengan hospital swasta, hospital di bawah Kementerian Pertahanan Malaysia dan hospital universiti telah dimulakan sebagai persediaan untuk menerima pertambahan kemasukan pesakit kes-kes COVID-19.

Di samping itu, terdapat 57 hospital kerajaan dan 170 klinik kesihatan di seluruh negara yang bersedia untuk melaksanakan saringan kesihatan ke atas mereka yang bergejala penyakit COVID-19.

Kerajaan juga telah mengenalpasti Hospital Sungai Buloh dan sebuah hospital di setiap negeri sebagai hospital khusus untuk merawat kes-kes  COVID-19.

Kemampuan makmal untuk melakukan ujian pengesanan COVID-19 juga telah ditingkatkan. Ini termasuk 22 buah makmal di bawah Kementerian Kesihatan Malaysia dan makmal-makmal lain di bawah Kementerian Pertahanan Malaysia dan Kementerian Pertanian dan Industri Makanan.

Kerajaan sedar bahawa antara langkah yang perlu diambil untuk mengekang penularan COVID-19 ialah sekatan perjalanan.

Kerajaan akan meneruskan sekatan perjalanan untuk 3 wilayah di China iaitu Hubei, Jiangsu dan Zhejiang; Hokkaido, Jepun; Itali, Iran dan Republik Korea. Rakyat Malaysia dinasihatkan tidak melakukan perjalanan ke negara-negara yang terjejas dengan virus COVID-19.

Di samping itu, kapal-kapal persiaran hanya dibenarkan berlabuh untuk penambahan bekalan. Hanya kru warganegara Malaysia dibenarkan turun dari kapal dan mereka dikehendaki melalui saringan kesihatan.

Kerajaan amat prihatin dengan nasib rakyat Malaysia yang berada di negara-negara yang terjejas teruk dengan wabak COVID-19 seperti China, Iran, Itali dan Korea Selatan.

Sehingga kini, kerajaan telah membawa pulang seramai 107 orang rakyat Malaysia dari sebahagian negara-negara ini.

Seramai 65 orang rakyat Malaysia yang berada di Iran dan 323 orang yang berada di Itali sedang dalam proses untuk dibawa pulang.

Berhadapan dengan situasi ini, saya menasihatkan saudara dan saudari mengambil langkah-langkah yang boleh menghindarkan diri sendiri, anak-anak serta keluarga daripada dijangkiti wabak ini.

Yang paling utama ialah amalkan penjagaan kesihatan yang tinggi. Sentiasa bersihkan diri. Gunakan topeng muka dan hand sanitizer.

Kurangkan bersentuhan dan bersalaman. Elakkan daripada menghadiri sebarang bentuk perhimpunan yang boleh mendedahkan diri kepada jangkitan virus ini.

Oleh itu, Kerajaan telah memutuskan agar semua perhimpunan termasuk mesyuarat antarabangsa, acara sukan, sosial dan keagamaan ditangguhkan atau dibatalkan mengikut kesesuaian sehingga 30 April.

Keputusan ini akan diteliti semula sekiranya situasi COVID-19 bertambah baik.

Semalam, Menteri di Jabatan Perdana Menteri bagi Hal Ehwal Agama telah mengeluarkan Garis Panduan bagi perhimpunan ibadat di masjid untuk mengelakkan penularan COVID-19.

Saya berharap pihak berkuasa Agama Islam di negeri-negeri turut mengeluarkan garis panduan yang serupa dengan mengambil kira nasihat dan arahan daripada pihak berkuasa, khususnya Kementerian Kesihatan Malaysia.

Acara keagamaan bagi agama-agama lain yang melibatkan perhimpunan berskala besar juga mestilah mengambil kira nasihat dan arahan daripada Kementerian Kesihatan Malaysia dari masa ke semasa.

Saya sedar ada dalam kalangan saudara dan saudari terkesan dari segi ekonomi akibat penularan wabak ini.

Ada yang diarah mengambil cuti, bekerja dari rumah, malah kehilangan pekerjaan. Dari segi ekonomi, sektor yang paling teruk terjejas ialah pelancongan, perusahaan kecil dan sederhana, dan industri pengangkutan.

Pakej-pakej pelancongan dibatalkan dan ini menjejaskan mereka yang bekerja dengan syarikat-syarikat penerbangan dan perhotelan.

Anggaran kerugian keseluruhan dalam sektor pelancongan mulai Januari hingga Februari 2020 adalah sebanyak RM3.37 billion.

Kerajaan menganggarkan Keluaran Dalam Negara Kasar (KDNK) Malaysia menurun sebanyak 0.8 peratus hingga 1.2 peratus, iaitu penurunan sebanyak RM10.8 billion hingga RM17.3 billion.

Saya sedar bahawa langkah-langkah segera perlu dilaksanakan oleh kerajaan untuk mengurangkan kesan wabak ini kepada ekonomi negara, khususnya kepada rakyat.

Untuk itu, kerajaan akan memastikan pakej rangsangan ekonomi yang telah diumumkan akan dipantau pelaksanaannya supaya kesannya akan dapat dirasai oleh anda semua dengan segera.

Saya sendiri diberikan laporan mengenai COVID 19 secara harian oleh Jawatankuasa Khas yang dipimpin oleh Kementerian Kesihatan Malaysia dan ini membolehkan langkah-langkah terkini diambil untuk menghadapi segala kemungkinan yang boleh berlaku.

Saya juga telah diberi jaminan bahawa bekalan barang-barang keperluan adalah mencukupi.

Untuk ibu bapa yang mempunyai anak-anak di sekolah, kerajaan menerusi Kementerian Pendidikan Malaysia telah mengambil langkah-langkah pencegahan termasuk membatalkan sebarang bentuk perhimpunan bagi mengelakkan penularan wabak ini.

Saya mengucapkan terima kasih kepada petugas kesihatan, penjawat awam dan semua pihak yang terlibat secara langsung dalam usaha menangani wabak COVID-19.

Saya berdoa semoga wabak ini berjaya ditangani dengan segera dan kita semua dapat menjalani kehidupan bersama keluarga dengan rasa selamat.

Semoga Allah s.w.t. sentiasa memberikan perlindungan kepada diri kita, keluarga kita dan negara kita.

Wabillahi al-taufiq wal hidayah wassalamu’alaikum wa rahmatullahi wa barakatuh. — AlHijrah Online


BAJET PRIHATIN DEMI KESEJAHTERAAN KELUARGA MALAYSIA

Oleh: Profesor Madya Dr. Rohami Shafie

Pada hari ini, seluruh rakyat Malaysia tertumpu pada Bajet 2022. Tidak sebagaimana bajet-bajet sebelum ini, bajet kali ini amatlah unik kerana Malaysia kini berada di penghujung fasa pandemik COVID-19. Terlalu ramai yang terkesan dengan pandemik ini yang tidak pernah berlaku dalam sejarah Malaysia sejak merdeka lagi. Setelah kerajaan mengumumkan Rancangan Malaysia ke-12 baru-baru ini, maka pada hari ini merupakan hari yang dinanti-nantikan oleh rakyat Malaysia.

Bajet kali ini dijangkakan melibatkan satu bajet yang cukup penting untuk membantu rakyat Malaysia dalam menghadapi kelangsungan hidup seharian pada masa akan datang. Bayangkan ada yang telah kehilangan pekerjaan, manakala bisnes pula banyak yang mengalami kerugian besar dan gulung tikar. Lebih malang sekali, ada anak-anak kecil yang menjadi yatim piatu ekoran kedua-dua ibu bapa mereka menjadi mangsa COVID-19. Pastinya mereka menjalani kehidupan yang begitu sukar dalam waktu sebegini.

Satu perkara yang menarik perhatian semua ialah Perdana Menteri, Datuk Seri Ismail Sabri Yaakob telah memperkenalkan satu gasasan Keluarga Malaysia.  Gagasan ini memberi seribu satu erti yang akan dibawa bersama-sama dalam Bajet 2022.  Diyakini kerajaan akan mengumumkan pelbagai insentif bukan setakat untuk perniagaan tetapi juga rakyat secara keseluruhannya. Keluarga Malaysia tidak kira berada di mana sahaja dijangka akan meraih pelbagai insentif di bawah Bajet 2022. Awal-awal lagi, Ismail Sabri menyatakan dengan jelas tiada golongan yang tercicir selari dengan gagasan Keluarga Malaysia yang holistik. Antara yang disebut oleh beliau, bantuan tunai tetap diteruskan dan aspek kesihatan akan diperkasakan pada tahap yang lebih baik.

Tidak kurang juga bantuan bukan setakat akan diberikan kepada golongan 40 peratus berpendapatan rendah (B40) tetapi juga golongan 40 peratus berpendapatan sederhana (M40). Sektor perniagaan juga akan dibantu terutamanya yang teruk terjejas seperti Perusahaan Mikro, Kecil dan Sederhana (PMKS). Malah, dijangka bajet kali ini akan terus menyalurkan bantuan kepada Orang Kelainan Upaya (OKU). Mereka ini antara golongan yang paling terkesan ekoran pandemik COVID-19. Bahkan, penjawat awam yang merupakan golongan barisan hadapan dalam menghadapi pandemik COVID-19 juga dijangka akan mendapat insentif dalam Bajet 2022 ini.

Sebagai anak penoreh getah, pastinya Perdana Menteri amat memahami kepayahan golongan rentan dan susah.  Berada di tampuk tertinggi pemerintahan negara memberi ruang seluas-luasnya kepada beliau untuk membantu golongan rentan dan susah. Penoreh getah, nelayan dan petani serta pekebun kecil antara golongan susah yang dijangka akan dibantu dalam Bajet 2022 kali ini. Mereka perlu diperkasakan untuk jangka masa panjang. Seorang pekebun atau petani misalnya sepatutnya mampu mengeluarkan hasil yang lumayan sebagaimana yang kita boleh lihat bagaimana golongan ini dapat meraih hasil lumayan di negara-negara maju seperti Jepun. Golongan seperti ini tidak boleh lagi berada pada takuk yang sama. Sememangnya ada yang berjaya keluar daripada kesusahan hidup. Namun, dek kerana pandemik COVID-19 ramai golongan M40 telah terkeluar dan berada dalam kategori B40.

Satu perkara yang nyata dalam konsep Keluarga Malaysia ialah, kerajaan sebaik mungkin akan menyatupadukan keseluruhan rakyat Malaysia tidak kira bangsa dan etnik. Dalam keadaan pandemik dan Malaysia akan berada dalam fasa endemik selepas ini, perpaduan merupakan asas terpenting untuk memastikan Malaysia dan rakyatnya bangkit semula.  Dengan tema, “Keluarga Malaysia, Makmur Sejahtera” Bajet 2022 akan memberi penekanan ke atas tiga teras utama, iaitu Keterangkuman, Kebersamaan dan Kesyukuran yang akan merealisasikan sebuah bajet yang mengutamakan segenap lapisan masyarakat Malaysia.  Sebuah bajet prihatin demi kesejahteraan Keluarga Malaysia!

Penulis adalah Pengarah Institut Kajian Strategik & Pembangunan Perakaunan Mampan (ISSAD) Pusat Pengajian Perakaunan, Tunku Puteri Intan Safinaz (TISSA-UUM), Kolej Perniagaan (COB), Universiti Utara Malaysia.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


DOKTOR HOSPITAL KEMAMAN DITAHAN CABUL PESAKIT KANAK-KANAK PEREMPUAN

KUALA TERENGGANU: Seorang doktor perubatan di Hospital Kemaman ditahan polis Terengganu semalam selepas dipercayai mencabul seorang pesakit kanak-kanak perempuan berusia 12 tahun di Wad Kanak-Kanak di hospital tersebut.

Ketua Polis Terengganu Datuk Rohaimi Md Isa berkata doktor lelaki berusia 30 tahun itu ditahan pada 1.50 tengah hari semalam, selepas pihak polis menerima laporan yang dibuat ibu mangsa pada malam Rabu.

“Mangsa memaklumkan bahawa suspek merupakan seorang doktor yang merawatnya, telah membuka baju dan meraba dada serta merakam gambar-gambar mangsa melalui telefon bimbit milik suspek. Kejadian berlaku di bilik rawatan wad tersebut,” katanya dalam kenyataan hari ini.

Rohaimi berkata telefon bimbit milik suspek turut dirampas bagi membantu siasatan.

Katanya pihak polis percaya terdapat ramai lagi mangsa kanak-kanak perempuan, berdasarkan penemuan awal terhadap beberapa gambar dalam telefon bimbit suspek.

“Siasatan lanjut akan dijalankan dan rakaman percakapan saksi lain akan diambil sebagai keterangan di dalam kes ini,” katanya.

Katanya suspek akan dibawa ke mahkamah hari ini untuk mendapatkan perintah reman bagi membolehkan siasatan dijalankan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017. –AlHijrah Online


KERAJAAN PUTUSKAN KELUARGA KAKITANGAN KEDUTAAN MALAYSIA DI LUBNAN KEMBALI KE TANAH AIR

PUTRAJAYA: Kerajaan memutuskan agar anggota keluarga kakitangan Kedutaan Besar Malaysia di Beirut, Lubnan kembali ke Malaysia sehingga keadaan keselamatan membenarkan, berikutan kawasan selatan negara itu turut diserang Israel.

Kementerian Luar (Wisma Putra) berkata keputusan itu adalah langkah proaktif kerajaan bagi memastikan keselamatan semua rakyat Malaysia menjadi keutamaan negara.

“Bagaimanapun, Kedutaan Besar Malaysia akan terus beroperasi seperti biasa,” kata Wisma Putra dalam kenyataan pada Isnin.

Wisma Putra turut menyarankan agar warga Malaysia disaran menangguhkan perjalanan yang tidak penting (non-essential travel) ke Lubnan.

Kerajaan juga mengarahkan pihak kedutaan untuk mengambil langkah berjaga-jaga dan memantau keadaan rakyat Malaysia di negara itu, termasuk pasukan pengaman Angkatan Tentera Malaysia – Pertubuhan Bangsa-Bangsa Bersatu (ATM-PBB) iaitu MALBATT yang berkhidmat di bawah Pasukan Interim PBB di Lubnan (UNIFIL).

“Kedutaan Besar Malaysia di Beirut telah berhubung rapat dengan 12 warga Malaysia serta keluarga yang kini bermastautin di Lubnan,” menurut kenyataan itu.

Rakyat Malaysia yang memerlukan sebarang bantuan konsular dan mempunyai pertanyaaan boleh berhubung dengan pihak kedutaan di talian +961 (1)1970207 (pejabat) atau +961-71380063 (bimbit) atau email mwbeirut@kln.gov.my.

Menurut laporan media, kawasan selatan Lubnan turut menjadi sasaran bedilan roket Israel susulan konflik dengan Palestin sejak 7 Okt lepas.

Pada Jumaat, wartawan Reuters Issam Abdullah terkorban dalam serangan Israel ketika sedang bertugas berhampiran sempadan Lubnan-Israel.

Serangan itu turut mencederakan enam yang lain termasuk wartawan AFP dan Al Jazeera. — AlHijrah Online


KURANG BEKALAN AKIBAT MUSIM TENGKUJUH PUNCA KENAIKAN HARGA SAYUR

KUALA LUMPUR: Bekalan sayur segar yang sukar diperoleh didakwa antara sebab utama kenaikan harga sayur dua kali ganda.

Peniaga yang ditemui memaklumkan, pembekal sayur tidak dapat memenuhi permintaan semasa akibat musim tengkujuh yang melanda di kebanyakkan negara.

Tinjauan krew Berita Alhijrah di Pasar Selayang pagi tadi mendapati, antara sayuran yang mengalami kenaikan harga termasuklah kubis bunga, sawi pendek, brokoli, sawi, kacang buncis, kubis, cili merah dan cili hijau.

Peniaga berkata masalah itu berlaku hampir setiap hujung tahun dan keadaan diburukkan dengan isu COVID-19 yang juga menyebabkan aktiviti penanaman dan penghantaran bekalan sayur menjadi sukar.

Sementara itu pengguna yang ditemui berkata, mereka memahami punca kenaikan harga sayur namun berharap kerajaan melakukan sesuatu untuk mengurangkan beban pengguna.

“Sejak beberapa minggu ni memang harga sayur naik melambung lambung jadi kita terutamanya golongan B40 ni terkesan sebab sayur ni makanan utama, jadi kalau harga sayur sendiri mahal macam mana keperluan kita yang lain,” kata Sharifah Jamilah Syed Imam.

Media sebelum ini melaporkan harga beberapa jenis sayur naik sehingga 200 peratus dalam tempoh dua minggu kebelakangan ini.


TV ALHIJRAH KEKAL SALURAN ISLAMIK NO. 1 NEGARA KETIKA PKP, PKPB

KUALA LUMPUR: AlHijrah Media Corporation (TV AlHijrah) kekal sebagai saluran Islamik nombor satu negara ketika pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) dengan menguasai syer saluran telesiyen Islamik melebihi tiga kali ganda berbanding saluran Islamik, demikian menurut data Nielsen Media Research.

Antara resepi penguasaan syer saluran Islamik ialah penyediaan kandungan TV bersumberkan al-Quran yang diterima ramai melalui rancangan Malaysia #QuranTime yang meraih sejuta tontonan.

Satu lagi program yang bersumberkan al-Quran, Maidatul Quran mencatat 500,000 penonton.

TV AlHijrah juga mencapai peningkatan 41 peratus sepanjang pelaksanaan PKP/PKPB bagi membendung penularan COVID-19 dengan jumlah audiens penonton meningkat 44 peratus pada Isnin hingga Jumaat.

Rating TV AlHijrah turut melonjak tujuh kali ganda pada slot masa 12 hingga 1 tengah hari dan meningkat tiga kali ganda pada slot masa 4 hingga 7 pagi sepanjang tempoh itu.

Stesen TV Islamik itu juga mencatat peningkatan 50 peratus bagi segmentasi penonton dewasa berusia 50 tahun ke atas, selain mencatat peningkatan 53 peratus tontonan di market centre.

Platform digital TV AlHijrah juga mencatat peningkatan iaitu peningkatan dua kali ganda jumlah Like di Facebook TV AlHijrah berbanding sebelum penguat kuasaan PKP pada 18 Mac lalu.

Data Facebook Insights dan Google Analytic menunjukkan kandungan Facebook TV AlHijrah dikongsi 900,000 sepanjang tempoh PKP iaitu 42 peratus lebih tinggi berbanding sebelum pelaksanaan PKP.

Manakala Facebook Live Sidang Media COVID-19 dan Malaysia #QuranTime ditonton sebanyak 24 juta kali.

Data wordpress bagi portal AlHijrah Online pula mencatat 768,000 page views dengan peningkatan 287 peratus semasa tempoh PKP.

Portal terbaru TV AlHijrah, HBIT mencatat 248,000 page views sepanjang tempoh PKP iaitu peningkatan 12 kali ganda daripada tempoh sebelumnya.

Artikel di portal HBIT TVAH berkaitan Covid-19 mendapat sejumlah 62,900 perkongsian.


WANITA UGUT, REMPUH RUMAH KELUARGA BEKAS TEMAN LELAKI DITAHAN

JOHOR BAHRU: Polis menahan seorang wanita tempatan yang disyaki mengugut dan merempuh pintu pagar automatik kediaman keluarga bekas teman lelakinya di Taman Perling di sini pagi semalam.

Timbalan Ketua Polis Daerah Johor Bahru Utara Supt Fariz Ammar Abdullah berkata wanita berusia 20 tahun itu ditahan di kawasan Plaza Tol Lima Kedai, Gelang Patah di sini pada kira-kira 6.30 pagi, susulan aduan dibuat oleh kakak kepada bekas teman lelakinya mengenai kejadian itu kira-kira sejam setengah sebelum itu.

Beliau berkata seorang ahli keluarga pengadu juga telah menerima ugutan daripada wanita terbabit yang mahu membakar premis perniagaan dan merosakkan harta benda milik keluarganya.

“Bertindak atas maklumat itu, sepasukan polis menuju ke rumah keluarga pengadu dan mendapati sebuah kereta Toyota Corolla Altis yang dipandu wanita tersebut telah merempuh pintu pagar automatik kediaman berkenaan hingga tercabut sebelum cuba melarikan diri.

“Bagaimanapun, polis telah mengekori dan berjaya menahan wanita itu. Hasil siasatan mendapati dia merupakan bekas kekasih kepada adik lelaki pengadu sebelum hubungan mereka putus bulan lepas, ” katanya dalam kenyataan hari ini.

Menurut Fariz Ammar wanita itu tidak mempunyai rekod lampau tetapi hasil saringan awal air kencing mendapati dia positif dadah terlarang jenis benzo.

“Dia didapati turut mengirimkan rakaman video memaparkan seorang individu sedang mencurahkan cecair disyaki minyak petrol di depan premis motosikal milik keluarga itu sebelum pengadu bertindak membuat laporan polis.

“Perbuatan wanita itu turut dirakam menerusi rakaman litar tertutup, yang menunjukkan dia merempuh pintu pagar automatik itu hingga menghempap kereta milik bapa pengadu dan menyebabkan kerosakan serta kerugian dianggarkan RM15,000,” katanya.

Katanya kes disiasat di bawah Seksyen 506 Kanun Keseksaan (KK) yang membawa hukuman penjara maksimum tujuh tahun atau denda atau kedua-duanya sekali, dan Seksyen 427 KK yang memperuntukkan hukuman penjara tidak kurang daripada setahun dan maksimum lima tahun atau denda atau kedua-duanya sekali, jika sabit kesalahan.

“Kes turut disiasat di bawah Seksyen 15 (1) (a) Akta Dadah Berbahaya 1952 yang boleh dikenakan denda tidak melebihi RM5,000 atau penjara maksimum dua tahun, jika disabit kesalahan,” katanya menambah wanita itu direman empat hari bermula semalam.–AlHijrah Online


AGONG, PERMAISURI BERANGKAT MAJLIS BACAAN YASIN SEMPENA ULANG TAHUN SEBAGAI SULTAN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Majlis Bacaan Yasin serta Doa Selamat di Surau Utama Istana Negara, di sini semalam.

Menurut kenyataan Istana Negara, majlis tersebut dianjurkan bersempena ulang tahun keempat Seri Paduka Baginda menaiki takhta sebagai Sultan dan Raja Pemerintah bagi negeri Pahang serta jajahan takluknya.

Turut hadir Perdana Menteri Datuk Seri Anwar Ibrahim bersama isterinya Datin Seri Wan Azizah Ismail serta Timbalan Perdana Menteri Datuk Seri Fadillah Yusof.

Yang di-Pertua (YDP) Dewan Negara Tan Sri Dr Rais Yatim dan YDP Dewan Rakyat Datuk Johari Abdul bersama beberapa Menteri Kabinet turut hadir ke majlis sama.

“Yang Amat Mulia paduka-paduka anakanda Seri Paduka Baginda berdua serta kerabat-kerabat Diraja Pahang turut berangkat ke majlis tersebut yang dimulai dengan solat Maghrib berjemaah.

“Hadir sama Menteri Besar Pahang Datuk Seri Wan Rosdy Wan Ismail dan barisan Exco kerajaan negeri,” katanya.

Sementara itu, Anwar Ibrahim dalam catatan di Facebooknya mendoakan semoga Seri Paduka Baginda berdua serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan.

“Patik dan sekalian rakyat akan terus memberikan ketaatan dan kesetiaan yang tidak berbelah bahagi. Dirgahayu Tuanku,” katanya.—AlHijrah Online


PEMIMPIN TAREKAT NAQSYABANDIAH DIPERCAYAI SUDAH PULANG KE MALAYSIA

SEREMBAN: Jabatan Mufti Negeri Sembilan dalam usaha mengesan pemimpin tarekat Al-Naqsyabandiah Al-Khalidiyyah, Habib Shah Firdaus Habib Ahmad yang dipercayai telah pulang ke Malaysia sejak 21 Ogos lalu.

Pemimpin terbabit sebelum ini berada di Makkah bersama beberapa pengikutnya tetapi telah diarahkan pulang ke Malaysia oleh pihak berkuasa Arab Saudi.

Lapor Berita Harian, Mufti Negeri Sembilan Datuk Mohd Yusof Ahmad berkata, Habib Shah Firdaus diminta tampil secepat mungkin bagi siasatan lanjut serta urusan membatalkan amalan tarekat dibawanya kerana bercanggah dengan syarak.

“Memang hasil siasatan awal Jabatan Mufti Negeri Sembilan mendapati pengamalan yang dilakukan Habib Shah Firdaus bertentangan dengan hukum syarak, disebabkan itu arahan menutup pusat pengamalan tarekat berkenaan di Labu, Seremban, dikeluarkan sejak 3 Ogos lalu.

“Kita mahu beliau tampil untuk menyatakan pendiriannya sendiri, terutama berhubung kenyataan dan dakwaannya bahawa Imam Mahdi akan muncul pada Hari Arafah tahun ini,” katanya.

Setakat ini usaha menghubungi Habib Shah Firdaus masih gagal kerana nombor telefon yang digunakan tidak ada maklum balas. –AlHijrah Online


AGAMAWAN PERLU GUNA MEDIA SOSIAL SEBAR AJARAN ISLAM – MOHD NA’IM

KUALA KANGSAR: Golongan agamawan atau pendakwah perlu menjadikan media sosial sebagai medium menyebarkan ajaran Islam terutamanya kepada golongan muda di negara ini.

Menteri Di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata golongan muda terutamanya generasi Z lebih mudah menerima sesuatu ilmu pengetahuan atau ajaran yang disampaikan menerusi media sosial berbanding menggunakan kaedah konvensional.

“Kalau golongan agamawan tidak mengambil pendekatan mempelajari perkembangan media sosial yang kini begitu cepat bergerak, kita akan ketinggalan.

“Anak-anak muda mereka ini terbiasa dengan teknik menerima apa sahaja dan mudah terpengaruh yang disampaikan melalui media sosial sebagai contoh TikTok,” katanya pada sidang media selepas merasmikan Seminar Antarabangsa Pemikiran Mufti Harussani di Dewan Serbaguna Universiti Sultan Azlan Shah (USAS) di sini hari ini.

Katanya media sosial boleh digunakan oleh agamawan untuk memberi penjelasan mengenai sesuatu isu berkaitan hal agama Islam yang berbangkit kepada masyarakat.

Sementara itu, Mohd Nai’m berkata pihaknya menyambut baik penganjuran seminar tersebut sebagai medium memperkasa institusi kefatwaan di negara ini.

Beliau berkata sumbangan dan pemikiran Harussani yang mencakupi antaranya bidang kehakiman, pendidikan, perbankan Islam dan akidah, sangat signifikan dalam membimbing umat serta menjawab kemusykilan agama.

“Semua kertas kerja yang dibentangkan dalam seminar ini akan dibukukan sebagai prosiding supaya menjadi satu karya yang boleh dijadikan rujukan dan dibaca generasi semasa dan akan datang,” katanya.

Seminar anjuran USAS yang berlangsung selama dua hari hingga Rabu itu, membentangkan 24 kertas kerja hasil penyelidikan terhadap pemikiran Harussani, selain turut mempamerkan pelbagai dokumen, buku, ‘momento’ dan barangan peribadi beliau.

Harussani merupakan Mufti Perak paling lama berkhidmat iaitu selama 36 tahun sejak 1985 sebelum beliau meninggal dunia pada 30 Mei 2021.

Turut hadir pada seminar itu Mufti Perak Datuk Wan Zahidi Wan Teh serta Naib Canselor USAS Prof Datuk Dr Wan Sabri Wan Yusuf. — AlHijrah Online